qundao/data-zh-poetry huggingface dataset:
岳阳楼
作者：陈起书
朝代：清

危楼下根无底水，飞檐上攀白云端。欲沈不沈金鳌涌，欲去不去铁锁牵。五岭蛮烟复峒雨，日夜滔滔无穷已。以三纳七沅资湘，会作金湖八百里。岳楼跨城城跨湖，湖水啮城浮草庐。风震雷霆威，电掣蛟龙辔。若非神仙醉未醒，势挟楼飞耸两翅。须臾复霁景鲜妍，楼安似乘钓鱼船，水平疑地尽云散。见天全濛濛，元气合莽莽。乾坤连君山，隐约湘君立。螺髻旋青微带偏，太阳忽见中流没，波底闪闪涌明月。如闻古瑟鼓云和，一曲歌成天欲白。湖中艇似鸥，却望湖上楼。是时湖波木叶下，铁笛龙吟雁叫秋，我欲直上衡山九面顶。山中宰相芋未尽，出山归山事两难。山上老僧应见哂，九嶷连绵深复深，蕙兰馥郁芷芳馨。楼上倚栏望不极，湖水东流是寸心。
思归
作者：陈起书
朝代：清

隔江烽火照征衣，惊定重惊心力微。秋在异乡容易老，家余四壁更思归。湘流如带连天远，蓬转无根带梦飞。去住思量都未可，天涯何处得因依。
愁思
作者：陈起书
朝代：清

愁来不可抑，步出天寥泬。杖策莽攀追，遑然五情热。欲拔扶桑枝，更种虞渊穴。跛鳖有三足，精卫有八翼。幸成骨拄山，不成眦裂血。援琴和悲歌，啸傲亦呜咽。旧庐双飞燕，栖息爱门闑。巢卵犹可怀，江湖多雨雪。
杂诗
作者：陈起书
朝代：清

短筇不自立，人立反扶筇。心速行乃迟，智多力不从。茫茫大块间，为类万不同。鹿寿一千年，蟪蛄不知冬。松柏参青云，黄杨厄闰中。阳和既有私，天心非至公。我才岂无用，安心守固穷。
湘潭别兄云心
作者：陈起书
朝代：清

双鸟辞故山，来向衡阳飞。天寒夜悲鸣，及此当乖离。离家远行役，叶落辞其枝。赖有平生亲，可以慰中怀。胡为见遐弃，独寻向路归。君归奉庭闱，予独泣路歧。浮云异乡县，执手乃在兹。人生天地初，游鱼出深池。气化日以薄，年命日以衰。冥冥无所终，悠悠复何思。
由观音寨移避大头陇寄弟葵心长沙
作者：陈起书
朝代：清

连天烽火起埃尘，荆棘丛中伏几旬。路隔干戈归梦阻，心惊鼙鼓徒居频。不应大块难容我，已入深山尚畏人。自笑老来攀绝壁，化猿岭徼石磷磷。
寄廖春泉
作者：陈起诗
朝代：清

孤鹤野田间，早稻美可茹。照影清江流，哀哀求其侣。目视片云飞，施翮不能举。远烟在青松，细籁闻樵斧。之子何不来，苍茫眺平楚。
樟木市
作者：陈起诗
朝代：清

落叶积如许，沿江一带明。夕阳多在野，古树不知名。隔水见镫影，怀人闻雁声。澄波平似鉴，为我照心清。
遣兴
作者：陈载华
朝代：清

笋长宜新雨，兰香沁晓风。微吟春色外，寄兴酒杯中。鹤化悲丁令，鸥闲逐海翁。山间容我老，时自课儿童。
不窳居访林羽叟
作者：陈辉
朝代：清

羽叟先生不窳居，超然物外葛天初。青山雨度双花坞，绿野烟消一草庐。醉倚壶觞閒岁月，吟依几席乐琴书。竹桥秋水相逢处，洗涤烦襟兴有馀。
东港
作者：陈辉
朝代：清
体裁：七言绝句

渔人几处学吹箫，海色苍苍弄晚潮。一片山间明月上，满堤寒影渡横桥。
东港渡
作者：陈辉
朝代：清

斜帆临野渡，水涨海涯东。草色连长岸，岚烟聚短篷。山山春雨霁，树树夕阳红。欲向津头问，桃源路可通。
中秋书感
作者：陈辉
朝代：清

碧汉无尘一色秋，疏星片月淡云收。霜沾桂树寒香满，露滴桐梢瘦影幽。几曲微吟依海岸，半空清响起江楼。谁家玉笛横吹里，却把关山惹客愁。
九日登龟山
作者：陈辉
朝代：清

独立龟峰最上头，倚风舒啸与谁俦。崖中曲岫苔痕破，岛外长空浪影浮。石冷云归山色暮，霜寒树老海天秋。清猿洞口声声叫，也学登高伴客游。
买米
作者：陈辉
朝代：清

市米三百钱，皑皑才一斗。聚囷渔利家，乘此誇其有。台人不皆贫，亦岂尽富厚。菜色叹时艰，枵腹绝薪槱。官司榜平粜，人趋惟恐后。一丁米三升，鞭扑惊且走。攒簇拥吏胥，蒙怒不厌丑。公廷散未了，挈稚且扶耇。谁谓台阳地，盈阡更累亩。名为产米乡，亦有饥人否。闻道昔先民，馀三在耕九。贮粟预为计，丰储多聚朽。今人何不然，岁歉辄搔首。谓是俗纷华，虚糜费已久。所以无盈馀，饥来罄瓦缶。穷庐有寒士，捉襟常见肘。米贱扬糠秕，米贵悬杵臼。三炊虽举火，茹草兼饭糗。一闻米价高，叹息谋莱妇。高堂有老亲，幼子尚黄口。仰事与俯畜，诗书非琼玖。欲卖不值钱，换米祇取咎。洋洋泌水清，乐饥且自守。海日高扶桑，光华照户牖。春色不我靳，绿到门前柳。颇爱陶潜节，慷慨莫相负。抗志养其真，士行不可苟。五斗懒折腰，三升岂轻受。甘贫本素心，肉食匪吾偶。
买隐
作者：陈辉
朝代：清

买隐山村迹已深，轩车过客莫相寻。清泉白石通幽趣，野鹤溪鸥达素心。看罢晴云峰有色，钓馀寒月水成阴。许由原有高风在，未辍箕山得意吟。
二赞行溪
作者：陈辉
朝代：清

竹桥双渡涨西流，草绿寒烟拂岸头。马足欲前还又却，数湾春水冷于秋。
二赞行溪
作者：陈辉
朝代：清

竹桥平野路，春水涨清溪。风静寒沙阔，烟浓远树低。青芜喧海燕，碧岸叫村鸡。为语南游客，应知慎马蹄。
五妃墓
作者：陈辉
朝代：清

精诚归帝子，大节凛冰霜。慷慨同千古，从容共一堂。兰焚山失色，玉瘗土留香。捲地悲风至，萧萧起白杨。
五里林
作者：陈辉
朝代：清

五里林间路，长堤绕碧流。落花春径寂，芳草晚园幽。鹭宿依斜岸，凫啼近小洲。绿阴行过处，客邸在溪头。
依仁道中
作者：陈辉
朝代：清

踽踽行来望翠微，晚风吹度拂征衣。檨林斜影迷樵径，竹坞繁阴引钓矶。路转纡回溪鸟散，山横黯淡野人归。乡村扰扰何时靖，万马频嘶未解围。
再泊月眉湾
作者：陈辉
朝代：清

鹿耳门前几溯洄，月眉湾作避风台。舟师不畏东流急，唤得小船载酒来。
凤山春眺
作者：陈辉
朝代：清

满山春树凤毛张，石润岚寒接大荒。翠竹低横三社远，黄沙倒接一溪长。猿啼雨外空云岫，鹭宿烟中静野塘。画意谁知从此得，可堪登眺暂相将。
凤山道中
作者：陈辉
朝代：清

凤岭崎岖道，游人蹑屐行。跻云穿树隙，踏石越浮坪。野鸟半知类，山花不识名。登临望无极，莽苍色纵横。
半路竹
作者：陈辉
朝代：清

客舍春郊里，阴阴翠竹园。冲烟闻犬吠，隔树见莺喧。草绿疑无路，云深又一村。行行车马过，从此近仙源。
宁静王祠
作者：陈辉
朝代：清

间关投绝域，遗庙海之滨。古殿山云暮，空阶野草春。鸱鸮啼向客，杜宇咽迎人。自立千秋节，英风起白蘋。
宿放䌇社口
作者：陈辉
朝代：清

十里荒荆路欲迷，停车小住傍岩栖。山当傀儡烟常冷，地接琉球月更低。蛮曲偏惊春夜里，渔灯散点海涯西。行人到此浑无寐，梦断诗成听野鸡。
小店仔夜宿
作者：陈辉
朝代：清

尘途未整远行装，夜息还同客异乡。一盏寒灯吟拓落，三更旅舍话凄凉。茅檐梦破芙蓉月，竹榻思侵荻苇霜。晓起鸡声咿喔处，数村烟水画苍苍。
小斋
作者：陈辉
朝代：清

僻处心常静，幽栖意自閒。种花分隙地，闭户似深山。日映浓华里，风摇积翠间。不须寻酒伴，独坐亦开颜。
山村见凤仙花
作者：陈辉
朝代：清

小种花开地不偏，生来枝叶本嫣然。半痕奇艳添微粉，几瓣新红染翠钿。色映疏帘欺睡后，香飘野砌到尊前。莫嫌寂寞山村里，却有亭亭物外仙。
拟古
作者：陈辉
朝代：清

庭东一树桃，庭西数竿竹。桃花春既秾，篱笋夏初绿。爰有幽隐人，对之作迈轴。桃竹向时荣，斯人甘淡薄。饮露餍晨蔬，采摘不盈掬。可当黄绮芝，霞炊石火熟。可当夷齐薇，云煨青山斸。鸿飞远冥冥，寥廓无曲局。莫食田间粱，谁能任拘束。所以君子修，清操常不辱。
春日
作者：陈辉
朝代：清

春来搜索句还成，把酒行吟半日酲。为是东风吹我醒，海棠花外听流莺。韶华向曙海天开，红蕊青枝照水隈。镇日书窗无客至，小帘风煖燕飞来。
春日·其一
作者：陈辉
朝代：清

春来搜索句还成，把酒行吟半日酲。为是东风吹我醒，海棠花外听流莺。
春日·其二
作者：陈辉
朝代：清

韶华向曙海天开，红蕊青枝照水隈。镇日书窗无客至，小帘风煖燕飞来。
春日游海会寺
作者：陈辉
朝代：清

翠竹斜榕小径通，招提旧日馆娃宫。昙花冷对妆楼月，贝叶寒生舞殿风。野色苍茫留院落，溪烟黯淡到帘栊。寻春莫问欢娱事，霸业兴亡总是空。
昭亭看白莲
作者：陈辉
朝代：清

碧涵芳霭品成仙，隔断红尘几瓣妍。云母槛头蟾乍起，水晶帘外鹤閒眠。香飘浑是冰台影，色动全浮玉璧烟。看取亭亭真异种，何郎粉为六郎传。
村中
作者：陈辉
朝代：清

隐隐孤村近碧峰，朝来但觉晓云浓。疏狂到处难为客，懒散无心学老农。草屋寒烟迷橘柚，竹桥秋水映芙蓉。寂寥幸有园林趣，为觅奇岩路几重。
泊澎湖西屿
作者：陈辉
朝代：清

海中青屿里，一片带春烟。水上浮奇石，天涯泛小船。波回苍霭外，村在白沙边。客棹经过处，怀人意惘然。
海会寺次壁间韵
作者：陈辉
朝代：清

疏桐曲径对荒亭，得句閒吟任放情。处处青畦延绿亩，村村柳暗又花明。禅居笕水当厨近，野笠锄云掠地轻。古寺钟敲天境外，霸图空剩旧雕楹。
渡安平
作者：陈辉
朝代：清

碧流春色海天宽，岛屿苍茫雨后看。半棹斜翻云影碎，片帆遥送浪花残。沙浮曲岸渔人宅，树隐孤村战将坛。曾是昔年歌舞地，寒城寂寂暮烟寒。
渡菅林潭
作者：陈辉
朝代：清

溶溶潭水碧无垠，两岸苍烟锁白蘋。山影远涵波色翠，云光斜映浪花新。一肩行李临流客，半棹歌声唤渡人。欲向前村暂栖息，酒帘风起绿杨津。
琅峤山
作者：陈辉
朝代：清

天南遥极际，跨海一峰青。地近朝东水，人看拱北星。千层通翠嶂，四面是沧溟。力致槟榔货，开山敌五丁。
琉球山
作者：陈辉
朝代：清

翠屿孤悬在水隈，青葱疑是小蓬莱。云连远影岚光动，日映高峰海色开。恍惚鳌游千尺水，苍茫浪激数声雷。信知南极瀛壖地，物产犹传鹦鹉杯。
登石屏山
作者：陈辉
朝代：清

扳萝直上石屏巅，四望凌虚意渺然。俯瞰群山培塿细，遥临万树郁葱连。溪痕涧壑青芜地，彩色云霞碧落天。极目沧溟东碇外，烟波数点贾人船。
登赤嵌城远眺
作者：陈辉
朝代：清

鹿耳鲲身翠屿连，云光海色雨晴天。江帆晓渡波间影，市宅寒炊竹外烟。山似画屏时染黛，水如冰镜日磨鲜。凭高得趣閒瞻眺，万里乡关一望悬。
礁巴师戎晓发
作者：陈辉
朝代：清

碧草横塘露未消，计程烟水望中遥。数声鸡犬当山店，十里园林近野桥。人在石厨炊火起，客临茅屋酒帘飘。匆匆行李随青犊，度竹穿榕看采樵。
秋吟
作者：陈辉
朝代：清

竹院萧萧里，微风度碧栏。怀人花共瘦，踏月影同寒。砧杵敲何急，衾裯梦觉单。长吟非有恨，只怕听更残。
秋雨后即事
作者：陈辉
朝代：清

残雨新添一色秋，小窗开处见清幽。箫吹淡月通溪店，漏滴寒空近戍楼。对影孤吟悲宋玉，惊魂断梦忆庄周。雁飞不到台阳路，怅望天涯芦荻洲。
自题
作者：陈辉
朝代：清

穷居忘我拙，涉世懒逢迎。壁破牵云补，窗疏待月生。蘧庐天地阔，尘事羽毛轻。好就杯中酒，狂歌一放情。
赤嵌夕照
作者：陈辉
朝代：清

夕阳斜照赤嵌楼，揽古兴怀到此游。废堞蝉鸣馀老树，颓墙雀噪等荒邱。窗临岛外晴波影，门泊江边晚渡舟。当日筑城人已去，霸图空付水东流。
过埤头店
作者：陈辉
朝代：清

遥遥行李向溪东，待渡埤头一径通。邸舍人歌春树外，征车牛逐暮云中。沙连淡水村村竹，路近新园处处菘。桥畔酒家帘影动，怜他少妇倚微风。
郊行古意
作者：陈辉
朝代：清

辛苦远行人，寂寞溪山路。云水隔疏村，渺渺横烟雾。鸡声出竹篱，高树滴微露。负耒有农夫，行歌临野渡。竹筏散不收，一篙不知处。惊起白鸥飞，低拂芦花去。
镇北门晚眺
作者：陈辉
朝代：清

烟笼竹树接沙洲，夕照横波海气浮。樵子唱回云影路，戍人吹动角声秋。僧归废寺钟尚寂，燕喜澄潭水不流。触目郊原多景象，迷离草屋起重楼。
鲫潭霁月
作者：陈辉
朝代：清

一潭澄彻月流华，潋滟浮光四望赊。冰镜濯磨尘不滓，玉英漂洗色无瑕。清涵藻荇披幽涧，冷照鱼龙戏浅沙。夜静村庐疏雨外，箫吹隔岸半渔家。
鳖兴溪
作者：陈辉
朝代：清

芦漪人欲渡，几曲鳖兴溪。浅沚飞沙鸟，深蓬叫野鸡。岚横卑湿地，路入水云蹊。应是极南处，村遥草露迷。
鹭江即事
作者：陈辉
朝代：清

一派鹭江水，遥遥碧岸西。风帆依石影，烟火薄云梯。海色群山合，潮声入屿低。行人栖泊处，极目旅情迷。
鹿耳门夜泊
作者：陈辉
朝代：清

冷雨沧江上，移舟泊海门。清歌閒戍客，短笛隐渔村。浪阔潮千顷，天空月一痕。摇摇游子意，梦忆旧家园。
龙湖岩
作者：陈辉
朝代：清

野竹迷离翠作垣，微茫山色古云门。烟侵晚岫通幽径，水隔寒堤接远村。曲槛留阴閒睡鹿，疏星倚月冷啼猿。昔年曾得游中趣，依旧湖光潋滟存。
题榕庵
作者：陈迁鹤
朝代：清

高人素有山水癖，抱树作堂依先构。柯皮垂髯比龙虬，参天黛色射星宿。南望平畴绿野开，炯炯芊芊水满隈。大江绕郭四十里，人烟北辏越王台。四时佳景一盼收，最喜春和及清秋。明蟾曳练碧如画，东风吹拂翠光浮。有时烟雨淡天半，流云飞喷入高楼。亭宇玲珑分四面，气候温凉随节变。恋巢好鸟不归山，名花别种丽葱茜。过客闻知园林好，停车每爱踏芳草。主人肴酒相为将，题咏缤纷粲霞藻。顾谓善手写辋川，一幅嘉陵海内传。携此东西复南北，方壶随侍左右侧。名园未识景何如，请君披卷看翰墨。
宁远道中
作者：陈运镇
朝代：清

高峰初射海暾红，匹马冲寒更向东。万里风来鹏背上，三边春尽雁声中。神京左辅山河壮，帝里先畴乐利同。回首长城如户限，祖龙犹未是英雄。
冬日偕友宿渡船庵
作者：陈远
朝代：清
体裁：七言律诗

疏林一带枕溪湾，寂寞禅扉伴晚山。犬吠客来黄叶径，钟鸣僧返白云间。灯前分韵饶幽兴，酒后敲棋送夜闲。即此已偕登彼岸，爱河何处有潺湲。
初夏
作者：陈远
朝代：清
体裁：七言绝句

燕语雕梁蛙闹池，似怜春去已多时。蔷薇发色如相慰，笑看佳花在酒卮。
初夏雨后有怀
作者：陈远
朝代：清
体裁：五言律诗

雨过茅斋后，开轩日已西。冷风寒客子，暴水聒村溪。树隔山眉远，烟笼柳眼迷。子规无赖极，对我更频啼。
寄弟
作者：陈远
朝代：清
体裁：七言律诗

秋色无端已半残，旅怀孤寂若为宽。当窗明月停杯问，隔岸青山侧帽看。多病翻书增内热，无衣觅句解新寒。遥知为我辛勤倍，早晚慈帷切问安。
对月
作者：陈远
朝代：清
体裁：五言绝句

光从天上来，满室生虚白。不道异乡人，还对故乡月。
怀书
作者：陈远
朝代：清
体裁：七言绝句

隔江暮色起人愁，枯树寒云一抹浮。此际乡思谁与寄，付将潮水向陈沟。
残夏
作者：陈远
朝代：清
体裁：七言律诗

残夏虚斋爽气生，阴阴院树带商声。白云散野奇峰减，红日来庭暑气轻。纨扇未教香箧贮，罗衣先我剪刀成。披襟忽喜香风袭，君子花开远送情。
独坐
作者：陈远
朝代：清
体裁：五言绝句

塞声何处至，独坐小窗前。黄叶村村落，秋风又一年。
登镇山
作者：陈远
朝代：清
体裁：古风

家居镇山麓，客攀镇山峰。峰高天日近，清辉邈无穷。白云生古寺，清风落疏松。细路危石抱，曲涧江流通。樵歌发幽渺，谷神应虚空。畅此揽撷怀，顿使磈磊融。归来掩关卧，好景盘心胸。
秋晓闻蝉
作者：陈远
朝代：清
体裁：七言律诗

漠漠秋烟满院生，遥闻烟外晚蝉声。疏林衰柳心如怨，残照西风翼自鸣。断续不殊他日响，凄凉偏动此时情。瀼瀼玉露凭君饮，底事而今志未平。
闲书
作者：陈远
朝代：清
体裁：七言绝句

庭树风收檐马停，半窗清影月三更。倦来倚枕仍无寐，起弄冰弦一再行。
挽曾国荃联
作者：陈远旭
朝代：清
体裁：联

三朝崇元老，拯救东南，望慑华夷，殊勋并美冯阳夏；两世荷浓恩，泽周江海，谊联秦晋，报德深惭杜邠公。
丁酉暮春有感
作者：陈逢衡
朝代：清

呼庚徒羡玉山禾，何肉周妻累若何。明镜照颜时熊少，长欃托命泪痕多。家如琐蛣惟资蟹，心似眠蚕已化蛾。九十春光今又去，人间空著老头陀。
无计
作者：陈逢衡
朝代：清

无计支愁慰寂寥，闭门黄叶雨潇潇。人情略解方三拜，仙籍难通郭四朝。京洛报书沈夜月，广陵归梦落秋潮。亦知垂钓沧波好，生活凭谁饮一瓢。
江口送别
作者：陈逢衡
朝代：清

夕阳催客早登程，握手停杯泪欲倾。十里晚风吹鬓影，一江春水化离情。帆开烟树冥濛走，潮落鱼龙浩荡行。却恨不如堤畔柳，随君直到武昌城。
游摄山
作者：陈逢衡
朝代：清

策杖上崇冈，荒草没游屐。一鸟度寒色，远引入空碧。莓苔护寺门，古树卧石脊。幽僻阴森多，俯仰咽清魄。飘飘衣带间，但觉云气白。
花落
作者：陈逢衡
朝代：清

花落斜阳外，无人酒半醺。客愁多似水，春梦乱如云。庾信伤心赋，陶潜自祭文。古来贤达者，谁不泪纷纷。
岁暮感事
作者：陈遇
朝代：清

打头矮屋自欹斜，容膝真堪处士家。藓径人稀来往屐，纸窗梅放两三花。稻粱谋比衔芦雁，岁月忙如赴壑蛇。好听瓶笙啸清昼，炉烧柏子自煎茶。
桐洲杂诗
作者：陈遇夫
朝代：清

远俗宜吾道，移家住水村。估帆朝逐市，渔火夜过门。风静微留岸，潮归浅出源。小洲行处有，随意筑新园。久坐翻成倦，穿林出水隈。寒云阴欲合，疏雨去还来。地托鹪鹩足，天宽樗栎材。滑泥妨客过，鱼鸟共徘徊。西圃连平野，编篱作蔽墙。疏桐方向暖，密竹未成行。四面渔樵入，经年风雨狂。渐看春意好，花发读书堂。寸心无限事，笔札岂能传。月上行吟处，云生水槛前。沧浪花惜鬓，索莫酒忘眠。莫作相如赋，无人换一钱。
桐洲杂诗·其一
作者：陈遇夫
朝代：清

远俗宜吾道，移家住水村。估帆朝逐市，渔火夜过门。风静微留岸，潮归浅出源。小洲行处有，随意筑新园。
桐洲杂诗·其三
作者：陈遇夫
朝代：清

西圃连平野，编篱作蔽墙。疏桐方向暖，密竹未成行。四面渔樵入，经年风雨狂。渐看春意好，花发读书堂。
桐洲杂诗·其二
作者：陈遇夫
朝代：清

久坐翻成倦，穿林出水隈。寒云阴欲合，疏雨去还来。地托鹪鹩足，天宽樗栎材。滑泥妨客过，鱼鸟共徘徊。
桐洲杂诗·其四
作者：陈遇夫
朝代：清

寸心无限事，笔札岂能传。月上行吟处，云生水槛前。沧浪花惜鬓，索莫酒忘眠。莫作相如赋，无人换一钱。
江门晚泊
作者：陈遇夫
朝代：清

江门春水晚来风，一望微茫向远空。几夕波涛惊客梦，十年沧海老渔翁。潮生崖岛遥天白，云散疏林野火红。赖有醉乡风日好，一尊长卧月明中。
偶作
作者：陈遵
朝代：清

漫说文章富丽工，故应班马独称雄。何人解道天垂象，星斗纵横碧落中。
和惠山三唐人诗三首
作者：陈遵
朝代：清

谁留万古眼，常对山苍苍。泰伯来勾吴，蛮荒讵有堂。堂开复堂圯，山鸟鸣且翔。千秋陆羽声，一鉴漪澜光。泉边亦何有，苔藓树石香。痛饮欲成醉，世事都相忘。亭榭非古物，山水暂娱人。新者日以故，故者日以新。我心胡不然，天澹波粼粼。欲将亭上泉，涤彼城中尘。此意出云表，振步凌秋旻。谁当从我游，敢谓必有邻。百感从中来，孤吟动林樾。霭霭山中晖，归鸟飞不绝。琳宫殊壮观，千年几兴灭。一瓢西神泉，常贮南朝月。郁郁涧松寒，霏霏野芳发。叹彼泉下人，匆匆返游辙。
和惠山三唐人诗三首·其一
作者：陈遵
朝代：清

谁留万古眼，常对山苍苍。泰伯来勾吴，蛮荒讵有堂。堂开复堂圯，山鸟鸣且翔。千秋陆羽声，一鉴漪澜光。泉边亦何有，苔藓树石香。痛饮欲成醉，世事都相忘。
和惠山三唐人诗三首·其三
作者：陈遵
朝代：清

百感从中来，孤吟动林樾。霭霭山中晖，归鸟飞不绝。琳宫殊壮观，千年几兴灭。一瓢西神泉，常贮南朝月。郁郁涧松寒，霏霏野芳发。叹彼泉下人，匆匆返游辙。
和惠山三唐人诗三首·其二
作者：陈遵
朝代：清

亭榭非古物，山水暂娱人。新者日以故，故者日以新。我心胡不然，天澹波粼粼。欲将亭上泉，涤彼城中尘。此意出云表，振步凌秋旻。谁当从我游，敢谓必有邻。
中秋夜颐和园直庐
作者：陈遹声
朝代：清

旷籁寂思虑，直庐饶清秘。玉漏响沈沈，声递宫花外。谁家宴西园，夜半发歌吹。怅触羁旅情，竟夕不成寐。秋月照关山，千里共明媚。遥忆故园人，娟娟坐相待。枯莲摇碧漪，冷露瑟金井。秋寒鹊高飞，风紧鹤知警。水自玉泉来，到地声始静。清波摇帘隙，万籁澄秋景。宣室未可议，闭门杜造请。天阶凉如水，夷旷绝人境。开窗延晓色，残柳梳月影。
中秋夜颐和园直庐·其一
作者：陈遹声
朝代：清

旷籁寂思虑，直庐饶清秘。玉漏响沈沈，声递宫花外。谁家宴西园，夜半发歌吹。怅触羁旅情，竟夕不成寐。秋月照关山，千里共明媚。遥忆故园人，娟娟坐相待。
中秋夜颐和园直庐·其二
作者：陈遹声
朝代：清

枯莲摇碧漪，冷露瑟金井。秋寒鹊高飞，风紧鹤知警。水自玉泉来，到地声始静。清波摇帘隙，万籁澄秋景。宣室未可议，闭门杜造请。天阶凉如水，夷旷绝人境。开窗延晓色，残柳梳月影。
午眠
作者：陈遹声
朝代：清

炉香初爇茗初烹，一榻萧然暑气清。梦醒蝉嘶桐叶院，秋来虫上豆花棚。消閒棋酒过三伏，权领图书拥百城。小院疏帘无客到，抛书欹枕听鸣莺。
回銮
作者：陈遹声
朝代：清

回銮喜见旧慈容，烂额焦头俱策庸。辨色仍临垂拱殿，伤心怕听景阳钟。已闻大夏通新使，莫向临春问旧踪。今日东朝亲召对，隔帘涕泣说神宗。
放船
作者：陈遹声
朝代：清

鹅鸭声中打桨行，放船天气趁新晴。风吹水面鳞鳞皱，波到桥心贴贴平。绿树炊烟千缕直，青山夹岸一帆轻。渔村镫火穿篱出，舵底吟诗待月明。
江东
作者：陈遹声
朝代：清

水阁歌船宴虏酋，停杯听唱白浮鸠。忍将燕北伤心泪，付与江东捉鼻讴。元老清谈俱庙略，新亭对泣亦风流。为询折翼陶都督，可有偏师出石头。
江村
作者：陈遹声
朝代：清
体裁：七言律诗

夕阳红沁蓼花根，枫树无声白鸟翻。鸟柏人家黄叶寺，青帘酒市绿橙村。蒙庄齐物鱼知乐，渔父忘机鸥到门。鸡犬声中人语乐，何须世外问桃源。
江村
作者：陈遹声
朝代：清

夕阳红沁蓼花根，枫树无声白鸟翻。鸟柏人家黄叶寺，青帘酒市绿橙村。蒙庄齐物鱼知，渔父忘机鸥到门。鸡犬声中人语乐，何须世外问桃源。
江行杂诗
作者：陈遹声
朝代：清

浙涛如白马，蜀险度黄牛。风雨销归兴，江山助壮游。宦情随水落，乡梦逐波流。帆影岚光外，依稀见庾楼。客路忘行役，船窗杂笑谈。云烟收楚北，风雨渡江南。鸟白山逾碧，螺青浪泼蓝。天晴山寺现，微月上松龛。风物如全盛，江山已破残。淮盐都改掣，唐镇旧迎銮。鳌负三山重，蛟嘘六月寒。鸡鸣京口泊，镫火隐渔滩。船出焦出口，东方已破冥。人惊双鬓白，山为六朝青。梵呗松寥阁，梁碑鹤冢铭。晓峰开画幛，环列似围屏。
江行杂诗·其一
作者：陈遹声
朝代：清

浙涛如白马，蜀险度黄牛。风雨销归兴，江山助壮游。宦情随水落，乡梦逐波流。帆影岚光外，依稀见庾楼。
江行杂诗·其三
作者：陈遹声
朝代：清

风物如全盛，江山已破残。淮盐都改掣，唐镇旧迎銮。鳌负三山重，蛟嘘六月寒。鸡鸣京口泊，镫火隐渔滩。
江行杂诗·其二
作者：陈遹声
朝代：清

客路忘行役，船窗杂笑谈。云烟收楚北，风雨渡江南。鸟白山逾碧，螺青浪泼蓝。天晴山寺现，微月上松龛。
江行杂诗·其四
作者：陈遹声
朝代：清

船出焦出口，东方已破冥。人惊双鬓白，山为六朝青。梵呗松寥阁，梁碑鹤冢铭。晓峰开画幛，环列似围屏。
游金山用东坡韵
作者：陈遹声
朝代：清

东坡蜀人游江南，我宦西蜀归东海。两人踪迹异而同，山门玉带今何在？去年滟滪触危陀，几将性命付洪波。出险一路卧看山，蜀山奇于吴山多。扬子江中晚舣楫，树脚山头衔落日。秋波细蹙云鳞碧，长鲸返掉霞尾赤。系缆登山山径仄，初三无月丛林黑。窗隙微露佛镫明，拨径敲门僧梦惊。开门相见不相识，瓶拂挂壁无长物。留我对榻谈名山，极言吴秀而蜀顽。夜半舌乾辩不已，煮茗呼吸中冷水。
滹沱
作者：陈遹声
朝代：清

舆卫寂寥野店秋，滹沱唤渡已无舟。汉宫练被三军劫，晋帝鞭为五骑留。几处荒烟炊豆粥，深宵趁月渡芦沟。芜蒌亭子饶阳路，羌笛催人易白头。
病起寄吴四杭州
作者：陈遹声
朝代：清

卷帘不见草萋萋，鶗鴂畏寒向我啼。病久竹妨行药径，春来水涨浣纱溪。篱边卧犬惊花吠，雨外飞鸠觅树栖。遥想孤山残雪里，看梅人立断桥西。
雨宿偏岩子
作者：陈遹声
朝代：清

舟人知风雨，泊舟偏岩子。日脚漏微红，电光闪黯紫。茅屋两三家，大风撼不已。山川杳霭中，云树模糊里。行人擎破伞，唤渡候江汜。渔父棹船来，披蓑卖鳊鲤。米颠坐泼墨，一幅好山水。
题兰亭壁
作者：陈遹声
朝代：清

又见兰亭土木新，题名勒石是何人。更谁知读《冬青引》，合祀当年六义民。
亭联
作者：陈邃南
朝代：清
体裁：联

击楫横槎，黄水远浮天以上；眠琴招鹤，白云留住山之阿。
挽郭嵩焘联
作者：陈酊
朝代：清
体裁：联

先生立功立言俱称不朽，独有方寸立德，固结人心，文正文忠留定论；年来名将名臣相继殂谢，惟恃一二名儒，维持气运，湘云湘水又无情。
啸轩联
作者：陈銮
朝代：清
体裁：联

翰墨溯高风，轮扶大雅；椒馨荐遗爱，鼎峙前修。
集句联
作者：陈銮
朝代：清
体裁：联

小窗多明，俯拾即是；众山倒影，乘空欲飞。
集句联
作者：陈銮
朝代：清
体裁：联

著手成春，闇与道合；用心若镜，清恐人知。
题桃花鹧鸪
作者：陈銮
朝代：清
体裁：七言绝句

瑶池三月正春酣，浅绿深红雨露含。莫唱鹧鸪新乐府，座中有客是江南。
挽张百熙联
作者：陈钟岳
朝代：清
体裁：联

中兴才望属吾湘，惟公克继其后；大局艰难恸今日，在我非哭以私。
挽张百熙联
作者：陈钟岳
朝代：清
体裁：联

为间世名臣，言论风裁，是汉富平、唐曲江、宋文定；障横流沧海，文章经济，兼裘新建、纪河间、阮仪徵。
挽张百熙联
作者：陈钟岳
朝代：清
体裁：联

倡牧亮工，慰中孚外，公本柱石臣，方欣纶阁位尊，尧舜君臣专世美；育才疢智，新国瘁躬，我为天下惜，况复渭阳谊笃，居游燕楚感知深。
上滩行
作者：陈钟祥
朝代：清

大滩水如天上来，奔腾涌沸声轰雷。一线直落势复回，银河东泻沧溟开。小滩石在水中夹，怒石夹水水逾狭。新泉急火煎成泡，万斛明珠流出峡。大滩小滩难复难，蛟鼍喷沫飞惊湍。上滩更比下滩苦，行者未至心先寒。江头大船不敢行，驾棹皆属麻阳人。麻阳舟子强有力，满船日听喧呼声。喧呼牵挽人挤排，各负长纤登高崖。崖高路窄行不得，蛇行蒲伏泥中蛙。壮者负纤黠持篙，篙撑怪石避惊涛。一篙一拄一转侧，危梢起立如飞猱。滩流浅处石势汹，舟陷石中舟愈重。篙师赤体入水中，鳌负舟行舟始动。楚黔地接相犬牙，千山万壑钩连斜。诸峰横叠出滩口，奇崖峭壁森㟏岈。山形崱屴波与吞，怒犀饿虎沙中蹲。或如美人临水妆，黛螺秀色生明光。俯听滩声仰见山，时时骇笑开心颜。神工鬼斧不容壑，世间奇境非痴顽。放舟似入青云端，江山如此亦壮观，何必徒嗟行路难。
丞相岭
作者：陈钟祥
朝代：清

笋将度百盘，摄衣步千仞。岧峣邛笮中，相岭独危峻。小岭矗其南，亦莫敢争胜。坪以长老名，峰固丈人称。谷口兜罗绵，裹衣云气润。积雪半峨嵋，深春犹没胫。雷霆走其下，风雨忽惊迅。不见马蹄迹，但闻人语应。逼仄苔磴滑，确荦石棱硬。日冷旌旗薄，风严戈戟劲。万里赢糇粮，履险心敢吝。遗庙仰崇椒，川岳犹效顺。非但化彼夷，柔怀裕忠信。
兴济与山阴沈雨川少尉
作者：陈钟祥
朝代：清

等是艰难历尽身，相逢歧路倍相亲。何堪暑雨嗟行役，恰喜清风来故人。鸿爪数残情易倦，马蹄经过迹皆陈。殷勤却谢壶飧会，话到家山未了因。
古槐行
作者：陈钟祥
朝代：清

清溪县庭有古槐，霜皮剥蚀青铜摧。云是汉时丞相手所植，至今千载余崔嵬。子桓溃窃特一蚁，丞相雍容事南鄙。铜鼓声中七纵擒，山阳湖外两咥齮。阳平未出收四郡，图远故应先服近。越巂部接古沈黎，賨叟青羌知汉运。驻节东归各晏然，行营夏午阴初圆。神灵风雨总呵护，遂令郁郁长参天。参天遗韵邛蜀，祠堂树作甘棠木。槐乎槐乎汝独手泽存，荫庇夷夏千年同百禄。
君山守风遂登山望湖拜湘君祠墓因至寺中观后蜀时诸铁器
作者：陈钟祥
朝代：清

湖头夜半来腥风，山云横卷波掀空，军声十万鸣空中。晓视湖风声更恶，黑云如山压山角。山灵招客青堪握，爱山遂作看山行。放眼不辨湖山青，混茫一片秋云横。洞庭汪洋八百里，挹之不过一瓢水。青山如发湖心起，山头梵宇凝霏烟。湘君墓下蛟鼍眠，萧萧泪竹围墓田。铁色黝然中古器，藓花剥落谁辨识。时代荒唐等游戏，浩渺钟声入乱流。巨涛撼山拍欲浮，朗吟直挟飞仙游。
圆津庵古藤歌
作者：陈钟祥
朝代：清

老藤夭矫如苍龙，蟠根大与擎拳同。垂阴直拂高松顶，怒枝横搏长槐胸。老僧道此百年物，每到花时三四月。沿崖开作赤玉虬，绕亭结为紫贝阙。即今夏午清阴圆，参差树叶纷交妍。夕阳收拾下山去，恍似蕉窗坐绿天。须臾月上藤萝背，清光筛地蟾蜍碎。一碧濛濛化作烟，朝来夺取西山翠。
端阳后一日黄鹤楼对雨
作者：陈钟祥
朝代：清

我昨去黄州，楼风暴雨拦江头。坡公阻客不得发，徒令赤壁怀清游。我今客武昌，悲风苦雨凄断肠。仙人招我买双屐，直上黄鹤心苍茫。黄鹤楼高逼闾阖，楼下双流江汉合。对峰龙气划江开，万井人烟夹城市。呼茗推窗坐听雨，江头隐隐闻龙语。初如溅珠大小波心跳，急似长蛟攫掷空中舞。帆影纷纷乱飘叶，云头倒与风樯接。江山模糊不可辨，水墨空濛浸城阙。黄鹄矶边起暮愁，萋萋鹦鹉自芳洲。屈生去后祢生去，千古才人总误投。不禁喃喃樯上燕，争如泛泛水中鸥。楚些一掬蒲觞泪，阴雨今朝哭未休。梅花正值江城落，风雾漫江更萧瑟。客怀乱似雨丝多，便放江山入吟橐。安得烟蓑雨笠自称意，且学林宗一巾自垫角。拍肩试请呼起楼头仙，横吹玉笛倒骑鹤。
伤洮州
作者：陈钟秀
朝代：清

不见干戈二百年，忽教城市满腥膻。防边自古推岩邑，旷野于今剩土田。白骨何人收道路，青山无主锁寒烟。伤心万户归谁屋，犹说将军唱凯旋。
冶海冰图
作者：陈钟秀
朝代：清

茫茫冶海水平堤，万状冰图望眼迷。知是龙宫多妙手，故教呈出待人题。
闻大军收复洮城
作者：陈钟秀
朝代：清

海内年年望止戈，妖氛一夕靖洮河。投诚未必真知罪，失计从来是议和。半世光阴如梦□，一年风雨到秋多。故因此日蓬蒿满，赐断无心听凯歌。
挽张百熙联
作者：陈钟麟
朝代：清
体裁：联

名震全球，以未遂瞻韩为憾；香焚一瓣，抒向来慕蔺之忱。
挽张百熙联
作者：陈钟麟
朝代：清
体裁：联

曲江风度本常亲，忆从谈经济文章，恳款深情如一日；魏国忠勤方重任，胡值此天时人事，欷歔大暮竟千秋。
赠卢同伯、桂文耀联
作者：陈钟麟
朝代：清
体裁：联

卢橘夏熟；桂树冬荣。
挽郭嵩焘联
作者：陈钧
朝代：清
体裁：联

四朝硕德极尊荣，举文章道学功名，公悉身兼，北斗以南谁后劲；一代人才资作育，合钜辅纯儒畸士，我蒙心许，湘江之上吊先生。
六月十日偕竹虚过芥孙
作者：陈钺
朝代：清

近喜蛟螭迹已潜，相将访旧不辞炎。呕心诗稿探怀出，娱目图书信手拈。尽日清谈临水槛，有时散步立风檐。闲中分得幽人趣，点缀烟云上笔尖。
题蒋星华遗像
作者：陈铣
朝代：清

一庭梧竹罥秋烟，满架图书手自编。凭仗后人勤护惜，虹光不数米家船。忆昔相逢甥馆中，廿年尘事叹匆匆。而今画里容颜似，无复樽前笑语同。
题蒋星华遗像·其一
作者：陈铣
朝代：清

一庭梧竹罥秋烟，满架图书手自编。凭仗后人勤护惜，虹光不数米家船。
题蒋星华遗像·其二
作者：陈铣
朝代：清

忆昔相逢甥馆中，廿年尘事叹匆匆。而今画里容颜似，无复樽前笑语同。
南归宿王村
作者：陈铦
朝代：清

长安居不易，匹马出南圻。远水兼云度，孤禽背日飞。江乡森战垒，村舍霭林霏。向夕暂投辔，魂销游子衣。
挽郭夫人联
作者：陈铨夫
朝代：清
体裁：联

相夫子为疆臣，昼锦堂前传教地；仰女师之懿范，绛纱幕外听经时。
捣练子·即事
作者：陈银
朝代：清

添沉水，理瑶笙。宝帘摇曳细风生。偷将离恨花前诉，只恐鹦哥浪学声。
野望书怀
作者：陈链
朝代：清

霜晨闲踏旧鱼矶，地僻应怜屐齿稀。何处水云孤雁叫，满天风雪一僧归。杜陵广厦蓬茅是，白傅长裘犊鼻非。岂独袁安正僵卧，千村随在足寒饥。
赋得长安一片月
作者：陈锡嘏
朝代：清

谁领高秋意，当头片月看。碧空云自淡，金掌露初漙。柝起街声静，砧鸣夜色寒。清辉应万里，不独照长安。
送汤西崖归西泠
作者：陈锡嘏
朝代：清

马蹄经岁踏京华，忽逐征鸿去路赊。何物关心归思急，孤山开遍早梅花。
松关
作者：陈锡圭
朝代：清

连天叠翠护名山，谁辟松阴数亩间。隐映危楼残戍险，参差鸟道暮樵还。昂藏不逐星霜老，倔强潜消岁月间。待看龙蟠风雨夜，依稀百二古秦关。
水帘
作者：陈锡圭
朝代：清

水晶风动挂高天，石洞玲珑俯百川。神女香奁临镜罢，山僧锡杖倚云悬。双飞乳燕迷芳草，独耀银蟾隔紫烟。便觉林栖无俗韵，好教户牖发清姘。
竹栈
作者：陈锡圭
朝代：清
体裁：七言律诗

谁向瀼西歌竹枝，天涯迢递路参差。横桥自泻清溪水，曲径遥通绿草池。几道舆梁劳结搆，一川烟雨自迷离。那堪送客春深候，柳色青青匹马迟。
蕉屏
作者：陈锡圭
朝代：清

烟绡雾縠软屏横，好句留题藉管城。画雪司空真可圣，衔杯学士欲逃名。斜分竹色侵庭翠，远拨梅香入梦清。忆我山窗风雨夜，不堪滴沥到天明。
廉颇
作者：陈锡如
朝代：清

大将生来胆气豪，老成持重熟戎韬。拒秦策似风云变，保赵勋同日月高。罪请负荆怀旷达，交为刎颈志坚牢。可怜绝代干城选，终被谗言魏楚逃。戎马沙场意气豪，一生为将著勋劳。破秦韬略人难测，保赵功名汝独高。李牧机谋堪作副，相如智勇可联曹。伤心最是谗言中，莫得宗邦柄久操。白发萧疏年最高，邯郸坐镇气雄豪。戎行久历精骑射，敌国常摧富略韬。荐牧举奢安社稷，拒秦保赵著勋劳。长平倘使公长守，何致坑降一夜遭。老成谋国熟兵韬，四十馀年军政操。全赵拒秦资保障，围燕伐魏著勋劳。那知庸主偏谗信，遂使功臣获罪逃。他日纵然思起用，无如遗矢谤重遭。
申包胥泣秦廷
作者：陈锡如
朝代：清

伤心祖国压强邻，汉水方城已半沦。退敌有怀存故楚，乞师无奈向西秦。挥来一副英雄泪，洒遍全班将士身。破碎河山旋克复，若敖不馁赖斯人。救国天生社稷臣，乞师奔走不辞辛。心诚一片因存楚，泪洒连朝始感秦。友谊不乖情笃厚，君恩欲报性忠纯。郢都虽破终能复，千古如公有几人。吴师不退郢都沦，奋起英雄志欲伸。祇为一心存故楚，敢辞千里乞强秦。洒挥几日声和泪，感动盈廷君若臣。近世许多亡国恨，如公挽救有何人。徇情纵友岂忠臣，大祸来时始到秦。昔日若非私故旧，今朝何致乞强邻。虽能哭动雄师出，莫补横行敌卒臻。功首罪魁应两有，斯人未可作完人。
项羽
作者：陈锡如
朝代：清

魁梧相貌目重瞳，叱吒喑呜盖世雄。八载纵横原逐鹿，千秋悔恨界分鸿。壮年剑学万人敌，末路兵从十面攻。倘使当年能忍辱，何难割据王江东。
挽妻联
作者：陈锡熊
朝代：清
体裁：联

待我百年，再觅爹娘寻絮果；寄卿一语，无愁儿女泣芦花。
贺新婚联
作者：陈锡熊
朝代：清
体裁：联

插鬓留香花第一；画眉偷样月初三。
偶成
作者：陈锡金
朝代：清

转瞬乾坤老，惊心岁月奔。有歌弹短铗，无赋卖长门。调胃蛾眉豆，遮身犊鼻裈。祇怜贫又病，遑计饱兼温。
员林道中
作者：陈锡金
朝代：清

骚坛待斗新旗鼓，驿路相随旧剑琴。汽笛一声天欲暝，菊花香里下员林。
哭家瑞陔进士
作者：陈锡金
朝代：清

南宫一捷了前途，返棹清溪竟永徂。梅社昔曾悬赤帜，竹城今已等黄垆。未甘呼应同牛马，何害春秋促蟪蛄。祇恨华堂新建就，才来贺燕便啼乌。
哭林良庭
作者：陈锡金
朝代：清

分手河梁数载中，屡劳千里惠书筒。故人已化辽东鹤，遗事谁传塞北鸿。剪烛紫云岩畔雨，挂帆乌日渡边风。旧游回首都如梦，泪洒枫亭万树枫。
喜晤润庵君赋赠
作者：陈锡金
朝代：清

三年前访稻江春，鸿爪依稀话旧因。惠我曾为东道主，思君每问北来人。词坛一代风骚古，铁笔千秋月旦新。今日樽前须痛饮，不妨沉醉吐车茵。
大安秋望
作者：陈锡金
朝代：清

一江风打钓鱼船，十里潮荒种蛤田。歌板酒旗都不见，冷清清是白鸥天。
大安秋望
作者：陈锡金
朝代：清

摇落江山客恨添，寓斋寂寂坐恹恹。蓼花红雨芦花雪，一样秋痕入眼帘。
大甲客思
作者：陈锡金
朝代：清

轮蹄客路尽消磨，得意偏同失意过。行李才辞猫雾捒，飘蓬又度马陵坡。铁砧山色秋来减，金锭庄泉雨后多。琴剑西风倍惆怅，莫云康节有行窝。
妾薄命
作者：陈锡金
朝代：清

十岁见新月，殷勤下阶拜。十二解风情，背人画眉黛。十四去采莲，蜂蝶随满载。羞见双鸳鸯，手把荷叶盖。十六未许人，风流颇自爱。小开骂西风，飘荡到裙带。十八伤命薄，坠入烟花界。一曲杜韦娘，泪洒沽酒旆。
客恨
作者：陈锡金
朝代：清

地棘天荆客路艰，三年枉唱念家山。笏袍子美鹃空拜，城郭丁威鹤未还。无奈龙蛇方起陆，那堪虎豹又当关。穷途我亦猖狂甚，狼藉青衫泪点斑。故山茅屋数椽存，零落巢痕与爪痕。雁雨蛩烟秋已老，蛟云蜃雾昼常昏。家书寂寂沉双鲤，客泪潸潸洒七鲲。不击西台竹如意，怕他朱鸟也消魂。
家瑞陔进士寄诗问近况次韵奉答
作者：陈锡金
朝代：清

瀛壖宿梦醒春婆，风雨空山一啸歌。老蠹生涯书少味，閒鸥世界水犹波。敢嫌蜗室三间小，幸免鹑衣百结多。莫问辋川近消息，半龛灯火病维摩。
寄怀蔡披金秀才仿白乐天体作六句律
作者：陈锡金
朝代：清

萤窗寂寞留残简，蠹迹纵横侮旧芸。岛上更无台避债，人间剩有冢埋文。此生已坐儒冠误，合买青山卧白云。
寄怀许蕴白明府
作者：陈锡金
朝代：清

催诗击钵竹城春，翘首江云暗怆神。万里浮沉双鲤信，十年沦没七鲲身。别君昔洒哀时泪，老我今犹彻骨贫。惭谢知交期望切，金鳌顶上属何人。
寄谢颂臣先生
作者：陈锡金
朝代：清

为有头巾腐气存，十年憔悴掩柴门。侧身天地留鸿爪，匿迹英雄虱处裈。白眼有谁容傲骨，青山何处葬诗魂。司空早已营生圹，遥羡无缘献酒樽。
庚子1900秋怀
作者：陈锡金
朝代：清

鲤风雁雨四山秋，蜃雾蛟烟万古愁。入世已如萍在水，藏身祇合芥为舟。人从江北争分鹿，我隐墙东等侩牛。有债至今呼负负，无亭何处署休休。
施沄舫内翰六十索诗奉贺一首
作者：陈锡金
朝代：清

东港文坛耳执牛，西岑精舍杖扶鸠。赤嵌回首一千里，黄甲题名三十秋。人把冈陵争晋颂，我欣海屋已添筹。坡仙恰好同生日，合作南飞曲献酬。
暮春忆旧
作者：陈锡金
朝代：清

年来望断木兰桡，脉脉香魂黯黯销。犹是酒旗歌板地，东风无赖月无聊。
有感
作者：陈锡金
朝代：清

竹原有节难如意，桑本无知漫寄生。读到哀江南一赋，千秋肠断庾兰成。
渔父词
作者：陈锡金
朝代：清

细雨披一蓑，斜风摇两榜。潮逐白鸥来，人随白鸥往。大儿下渔竿，小儿撑渔艇。渔父卧篷中，烂醉唤不醒。
游铁尖山得怪石欣喜过望率成五古
作者：陈锡金
朝代：清

选花欲其美，选石欲其丑。平生蓄此念，郁郁十年久。东向泰山奔，西入华山走。到处必搜寻，当意一无有。何图失意间，奇礓忽入手。权作石友看，摩挲日八九。人怪嗜好偏，冁然开笑口。胡不类而类，胡非偶而偶。唤我作米颠，我亦公然受。石若再能言，谓我为颠否。
漫题
作者：陈锡金
朝代：清

偃蹇空山里，新亭泪眼开。黄鸡催日去，苍狗幻云来。身世鸾栖棘，功名蚁梦槐。閒愁无处遣，黑劫正飞灰。
漫题
作者：陈锡金
朝代：清

种菜门常闭，诛茅屋未成。野无粱与稻，路有棘兼荆。苦赋哀鸿什，悲歌猛虎行。侧身天地窄，何处寄馀生。
相思曲
作者：陈锡金
朝代：清

郎在溪之南，妾在溪之北。一水自盈盈，日夜长相忆。忆郎二月来，溪口花正开。忆郎三月去，溪头柳飞絮。柳絮乱夕曛，唤郎郎不闻。梦魂不怕险，飞过一溪云。云深郎不见，溪水白于练。可怜鸳与鸯，翻成劳与燕。溪水远接天，怜郎亦自怜。何当北风大，吹妾到郎边。
看花
作者：陈锡金
朝代：清

看花有兴且随缘，辟谷无方莫学仙。三折肱难肉白骨，一弹指易过青年。
秋感
作者：陈锡金
朝代：清

频年漂泊滞江湖，慷慨悲歌碎唾壶。名士由来羞画饼，丈夫自古志悬弧。诚知天地方龙战，不信人才出狗屠。沧海茫茫豪气在，私将明镜照头颅。大江东去日西斜，身世无聊百感加。两鬓不堪成白雪，一年容易又黄花。人争驱逐中原鹿，我独优游下泽车。萧瑟秋风怕凭吊，六朝金粉剩寒鸦。
秋感·其一
作者：陈锡金
朝代：清
体裁：七言律诗

频年漂泊滞江湖，慷慨悲歌碎唾壶。名士由来羞画饼，丈夫自古志悬弧。诚知天地方龙战，不信人才出狗屠。沧海茫茫豪气在，私将明镜照头颅。
秋感·其二
作者：陈锡金
朝代：清
体裁：七言律诗

大江东去日西斜，身世无聊百感加。两鬓不堪成白雪，一年容易又黄花。人争驱逐中原鹿，我独优游下泽车。萧瑟秋风怕凭吊，六朝金粉剩寒鸦。
筑城谣
作者：陈锡金
朝代：清

筑城不须大，国帑防伤害。筑城不须高，民力防疲劳。城大城高何足恃，古来成城在众志。欲防胡人不胜防，长城枉筑万里长。君不见，秦始皇。
纪念银瓶赠与式当日赋呈鹤亭社长
作者：陈锡金
朝代：清

忱甫中郎馆已捐，维持诗界赖君贤。人从儒雅钦风度，我喜骚坛绍月泉。一代敦槃牛耳执，千秋文采豹皮传。论功愧乏琼瑶报，聊献银瓶上讲筵。
绝句二首
作者：陈锡金
朝代：清

百尺楼头豪气，一条冰上高风。此系吾家本色，外人不得混同。十下钟鸣院落，三竿日上窗棂。载酒人来且去，先生高卧未醒。
绝句二首·其一
作者：陈锡金
朝代：清

百尺楼头豪气，一条冰上高风。此系吾家本色，外人不得混同。
绝句二首·其二
作者：陈锡金
朝代：清

十下钟鸣院落，三竿日上窗棂。载酒人来且去，先生高卧未醒。
记梦
作者：陈锡金
朝代：清

萧斋特地起仙风，片时吹我入碧空。天上金阙巍哉崇，匾额大书蕊珠宫。蕊珠宫阙游览久，始向西池谒王母。王母赐坐红珠帱，问我迩来平安否。赠我碧奈花，授我白河车。餐我紫色霞，饮我黄月华。无何云和笙，忽吹董双成。少顷震灵簧，亦鼓许飞琼。五灵石，凌华为我击。八琅璈，子登为我歌。元灵曲，法婴为我续。仙乐纷纷，响遏行云。天籁悠扬，闻所未闻。清歌断续杂妙舞，一曲霓裳何足数。我本蓬莱谪降仙，绝胜明皇游月府。行行重行行，十二楼五城。琼花瑶草珍禽奇兽，尽向眼中呈。曼倩一见笑相迎，依旧滑稽百戏生。泥我大笑梦忽醒，回首天门万里程。噫吁乎嗟哉，我生不辰坠尘俗，一梦游仙愿颇足。但恨天上游未终，午枕醒来偏急促。莫道醒来偏急促，世间幻梦醒来速。君不见，邯郸驿，黄粱一梦只顷刻。又不见，大槐宫，淳于一梦剧匆匆。
过大肚溪
作者：陈锡金
朝代：清

剑匣琴囊东复西，出门怕听鹧鸪啼。四肢未老先麻木，一饭随缘饱藿藜。祢正平凭嗤碌碌，微生亩任笑栖栖。残衫破帽无人识，斜日呼船大肚溪。
题谢颂臣先生科山生圹
作者：陈锡金
朝代：清
体裁：古风

既不能乘醉捉月采石矶，青莲魂魄相傍依。又不能三神山上采药服，求仙一去从徐福。亦当学刘伯伦忘形骸，荷锸相随死便埋。不然五百义士同墓好，三尺争光田横岛。而乃洗耳厌嚣烦，世外无从觅桃源。徵逐刍灵与刍狗，众人皆可先生否。生值乾坤莽莽时，欲离烦恼为便宜。醉来把笔向天笑，白玉楼成天不召。堪舆术久学青乌，千秋雅慕司空图。青山于今少净土，拟葬诗魂未得所。牛眠卜地年复年，爰营生圹科山巅。科山名胜甲海外，留待高人此委蜕。先生亲题墓碣来，定博山灵笑口开。得地人为先生企，得人我为山灵喜。松楸万树花千枝，何幸先生来主持。从此科山山上石，石石尽有题诗迹。于戏地傍祖坟当墓庐，丘壑重安谢幼舆。有时携妓游山麓，堪绍东山旧丝竹。我来触景感沧桑，多劝先生醉一觞。愿祝先生介眉寿，年年来此酌春酒。
题谢颂臣先生科山生圹
作者：陈锡金
朝代：清

既不能乘醉捉月采石矶，青莲魂魄相傍依。又不能三神山上采药服，求仙一去从徐福。亦当学刘伯伦忘形骸，荷锸相随死便埋。不然五百义士同墓好，三尺争光田横岛。而乃洗耳厌嚣烦，世外无从觅桃源。徵逐刍灵与刍狗，众人皆可先生否。生值乾坤莽莽时，欲离烦恼为便宜。醉来把笔向天笑，白玉楼成天不召。堪舆术久学青乌，千秋雅慕司空图。青山于今少净土，拟葬诗魂未得所。牛眠卜地年复年，爰营生圹科山巅。科山名胜甲海外，留待高人此委蜕。先生亲题墓碣来，定博山灵笑口开。得地人为先生企，得人我为山灵喜。松楸万树花千枝，何幸先生来主持。从此科山山上石，石石尽有题诗迹。于戏地傍祖坟当墓庐，邱壑重安谢幼舆。有时携妓游山麓，堪绍东山旧丝竹。我来触景感沧桑，多劝先生醉一觞。愿祝先生介眉寿，年年来此酌春酒。
松江舟次
作者：陈锦
朝代：清

野航镫火照人行，辗转篷窗梦不成。春水有声风信恶，夜潮无力月弦平。烟横周浦孤村晚，浪扑龙华十里晴。两岸梨花双桨雨，从新句起别离情。
猛雨
作者：陈锦
朝代：清

朦胧睡方半，猛雨扑危楼。脚底黑云立，天风吹上头。飒然窗槅间，来自南山幽。嫩雷傍地走，一阵添飕飕。绮疏净如洗，屋宇为清秋。如龙出自峡，如鹰脱于韝。文章起突兀，大气所滂流。
邗沟
作者：陈锦
朝代：清

鸿沟千里碧潺潺，一面潢池巨浸环。河水连天何必海，沙堤如阜别无山。涨添淮雨来偏速，并作江潮去不还。薄暮西风吹更紧，浪花高泼马篷湾。
书室联
作者：陈锷
朝代：清
体裁：联

事能知足心常惬；人到无求品自高。
挽左宗棠联
作者：陈镇均
朝代：清
体裁：联

元老固苞桑，数落落晨星，又弱一个；中朝坏梁木，听潇潇秋雨，齐哭三山。
余芳园坐吟香榭作
作者：陈长孺
朝代：清

亭沼回环绿树遮，吟襟疏散契烟霞。败荷经雨瘦于叶，荒苇摇风凉欲花。落落吾生伤逆旅，茫茫尘事感天涯。幽栖依约清苕好，一桁峰鬟最忆家。
偕吴秋伊山人咏之登窑台作
作者：陈长孺
朝代：清

万绿渺无际，村边与郭边。山如名士画，秋是酒人天。野径都环苇，斜阳尚咽蝉。登临触乡思，一步一缠绵。
晚步偕莱仙作
作者：陈长孺
朝代：清

将花未花早稻秀，欲雨不雨秋云凉。老夫心事复谁识，要替乱山留夕阳。
重九后一日汤海秋郎中招宴集万柳堂未赴赋酬
作者：陈长孺
朝代：清

未免肝肠苦，庄骚一种才。碧萝山鬼语，黄叶酒人来。老屋疏于画，斜阳冷到苔。鸥踪飞不去，惆怅复徘徊。
挽曾国藩联
作者：陈长庆
朝代：清
体裁：联

立志迈千秋，何必论文媲韩欧、武超郭李；感恩逾廿载，最难忘扬帆入沪、持节导淮。
解蹀躞·题曹南耕杲亭
作者：陈长庆
朝代：清

一幅倪迂图本，谱作萧斋境。居然位置溪山带三径。断涧络以斜桥，竹闲结就方亭，最宜朝景。更娟静。当户危坡仄磴。参差见梅岭。行来刚好临流共清影。何必远水遥岑，凭君踞石攀梧，近饶幽靓。
挽曾国荃联
作者：陈长橿
朝代：清
体裁：联

公自足青史千秋，系天下安危，百战力支全局在；我愿为苍生一哭，数中兴将帅，忧时始觉替人难。
初夏
作者：陈长生
朝代：清

虚堂瑟瑟度南薰，炷尽沈烟散午芬。沸鼎茶声疑作雨，隔帘花气欲生云。呕心句少吟逾苦，信手棋多败亦欣。小倦不须寻素簟，碧阑干外坐斜曛。
夹竹桃
作者：陈长生
朝代：清

秾华烂漫不胜描，却爱迎风翠影摇。地拟渭川生锦浪，人来湘浦泣红潮。尽教绰约贞常抱，为报平安恨始销。知有凌霄清节在，不须错认董娇娆。
春园偶赋
作者：陈长生
朝代：清

卖饧声里日初长，春满閒庭花事忙。楼外软风莺梦暖，篱边疏雨蝶衣凉。碧桃重似垂头睡，红药残如半面妆。看尽韶光应不倦，题诗长倚小回廊。
春日信笔
作者：陈长生
朝代：清

软红无数欲成泥，庭草催春绿渐齐。窗外忽传鹦鹉语，风筝吹落画檐西。
秋江晚行
作者：陈长生
朝代：清

落日下江浔，暝色在高树。渔镫生远岸，历乱不知处。微闻柔橹声，又绕芦洲去。
花朝曲
作者：陈长生
朝代：清

去岁花朝花已落，十丈残红飘绣幕。今岁花朝花未开，春风不到蛾原来。蛾原已作经年住，欲觅春花无觅处。空馀芳草绿萋萋，愁说王孙从此去。王孙欲归归得无，孤镫深夜听啼乌。此时却忆故园柳，绿到门前第几株。遥知柳绿无人折，都为年年不知别。今朝洒酒酬花神，定祝春花堆似雪。春花似雪不归家，却看他乡雪作花。莫怪花神无赖甚，不移春色到天涯。
观音门舟夜
作者：陈长生
朝代：清

落日金陵渡，轻帆此暂停。水流三楚碧，烟锁六朝青。渔火殊明灭，沧波入杳冥。夜长人未寐，篷底漏疏星。
长干曲
作者：陈长生
朝代：清

侬住长千里，离愁动隔年。生憎门外柳，不系九江船。
黄陵庙
作者：陈长生
朝代：清

苍凉古寺俯明湖，芷屋椒堂事有无。未辨芳魂来澧浦，空传清泪洒苍梧。花深绀殿飞蝴蝶，月冷青山叫鹧鸪。莫向汀洲寻翠佩，湘南到处长蘼芜。
寓夜
作者：陈长钧
朝代：清

沅水三千路已赊，贾胡留滞漫兴嗟。半间瓜舍残书满，八尺筠床布被斜。月似伴人窥酒盏，虫如对客语窗纱。槛云已散斋钟寂，惆怅乡思未有涯。
归猿洞
作者：陈长镇
朝代：清

夕阳绕山背，荒径明虹霓。入洞寒烟积，彷佛闻猿啼。幽谷若有人，峡雨暗已西。一体倏变化，人物理固齐。梧叶冷秋风，零落蕙草萋。馨香当岁暮，寻芳意已迷。防身铸吴钩，须时斩鲸鲵。不遇白袁公，寒光委尘泥。却思赋芧者，渺渺白云低。
湘江
作者：陈长镇
朝代：清

湘江南上水如烟，不尽离情薄暮天。岳色千重万重雨，随风吹落洞庭船。
燃犀亭
作者：陈长镇
朝代：清

过江一无事，独上燃犀亭。野水意中绿，闲云人外青。山深游魍魉，木落见精灵。欲问升沈理，寒光照翠屏。
英德峡
作者：陈长镇
朝代：清

昨日监豪泷，今日浈阳峡。鲛宫一线开，象齿千行插。山根筋骨竖，水寨旗枪挟。河走昆仑脊，剑拔茱萸匣。撩倒云气惨，威迟林影狭。蛟螭锁寒井，虎兕闭幽柙。地肤赘悬疣，天车拥大翣。野猿啼长夜，飞隼碍高硖。险疑巨灵擘，阴畏山鬼掐。白乳鸊鹈膏，碧藓蠀蛦甲。浮烟带海腥，微卵愁山压。蹉跎拟归休，凉风吹白祫。
重过少孤山
作者：陈长镇
朝代：清

凌波依约赤城标，一柱重过客思遥。天外狂澜如昔倒，镜中青黛为谁娇。关山扼险云阴度，殿阁盘空日影摇。记得文成征战地，夕阳孤岸草萧萧。
挽张之洞联
作者：陈问咸
朝代：清
体裁：联

弥留犹抗疏，诵教战理财数语，可纪御屏，果他年朝野推行，含笑九原方目瞑；持世有斯文，幸尊经广雅诸贤，能延薪火，愿此后湖堂正学，嗣音三楚答心期。
沁园春·中秋
作者：陈闻
朝代：清

隐隐星河，遥隔数峰，斗转星沉。算事常八九，不如人意，月当三五，雅会吾心。云母屏开，琉璃镜滑，桂子飘香天外寻。闲坐久，正露凝碧砌，月淡疏林。酒酣因自长吟。谁共对、姮娥此夜深。料青天碧海，凄凉自古，琼楼玉宇，憔悴如今。罗袖惊寒，清尊送夜，徒觉秋风两鬓侵。萦怀处，但千家羌管，一叶疏砧。
挽吴恭亨妾李氏联
作者：陈雄亚
朝代：清
体裁：联

去年肺病侍文园，九死一生，多赖骑墙斥医说；今日鬓凋慨潘岳，千摇万兀，每看遗挂悼人亡。
贺握卿兄桐月举第一子
作者：陈震曜
朝代：清

太史占星聚，元方启梦熊。三春欣岳降，五世庆闾充。自顾惭痴叔，相期惜养蒙。昂昂千里骥，仲举此神童。
淡水黄鉴澄之妻何氏
作者：陈霞林
朝代：清

误信刑夫测子平，从容就义出愚诚。可怜入地身先死，只望回天婿更生。鸩毒自甘心自苦，鸳俦为重命为轻。世间多少须眉辈，奇气谁堪日月争。
秋兴
作者：陈静渊
朝代：清

近日閒心少，都缘愁病多。案头疏笔砚，窗下废吟哦。露滴阶苔润，风吹塞雁过。悠然清兴远，散步向庭阿。
十六字令
作者：陈静英
朝代：清

春。浅绿零红别样新。风光好，愁杀客中人。艰。转徙流离又一年。家山杳，肠断早春天。
十六字令·其一
作者：陈静英
朝代：清

春。浅绿零红别样新。风光好，愁杀客中人。
十六字令·其二
作者：陈静英
朝代：清

艰。转徙流离又一年。家山杳，肠断早春天。
拟刘禹锡春深
作者：陈静英
朝代：清

何处春深好，春深道韫家。绮窗閒咏絮，芳径偶寻花。艺敢誇三绝，胸宜富五车。曲栏閒倚遍，红日又西斜。
满江红·感怀
作者：陈静英
朝代：清

长日无聊，坐深闺、终朝嘿嘿。又早是、银床露冷，玉兰风急。隙里华年流水逝，怀中壮志何时息。问苍天，生我竟何为，空抛掷。堪消恨，惟长箔。堪排闷，惟群籍。兴来时、唾壶击缺，玉钗敲折。何日言神吾所负，而今权处人之未。笑眼前、碌碌尽庸流，谁相识。
点绛唇·春暮
作者：陈静英
朝代：清

午漏迟迟。绿窗人倦春将过。留春无那。看满庭花堕。新绿帘栊，长日薰香坐。微风簸。燕子营巢，阑角香泥涴。
癸丑四月得迪吉弟捷南宫报时避兵居乡
作者：陈静英
朝代：清

扰扰干戈里，惊闻此好音。不胜家国感，喜极反沾襟。
绿珠
作者：陈静英
朝代：清

萧墙祸起欲何之，正是蛾眉报主时。一死莫言容易事，误他多少弱男儿。
西江月·丙寅春日偶成
作者：陈静英
朝代：清

终日凉凉踽踽，频年冷冷清清。一身多病叹伶仃。如此桑榆暮景。膝下双珠何处，关山迢递难亲。一羁南楚一燕京。目断天边雁影。
佚题
作者：陈韵兰
朝代：清

婆娑岁月梦中过，未识天心竟若何。检箧有衣都典酒，到门无凤懒张罗。自怜书剑飘零甚，坐见闾阎疾苦多。极意望公公不至，临风一叹发长歌。
佚题
作者：陈韵兰
朝代：清

木落秋风几度过，别来身世复如何。路遥那得通鱼信，门静料堪设雀罗。濯水莲花真品出，荫人棠树去思多。投閒尚系苍生望，漫听淮南招隐歌。
别周载俅孝廉之崇安
作者：陈騄
朝代：清

秋到柴门静，倦镫寻梦余。山空云度鸟，浦白月归渔。抱影应同汝，劳生慨独余。畏看河汉浅，良夜复何如。
寻春
作者：陈騄
朝代：清

野外寻春三月时，偶然昨夜与僧期。山多树老行人断，流水柴门午磬迟。
送纪伯紫之金陵
作者：陈騄
朝代：清

逢君倾盖好，言别大江流。意气怜杯酒，山川换驿楼。裁诗旧国梦，读史白闻秋。独有闽南客，频看雨后舟。
槎客先生招同人集湖舫即事
作者：陈鳣
朝代：清

间携尊酒上轻舟，幽意何堪共狎鸥。四海交情犹有客，重湖烟景正宜秋。山分黄叶归吟卷，水漾红霞入画楼。好与风光流赏遍，人间何必更丹丘。
自题续唐书后
作者：陈鳣
朝代：清

唐祚延年六十余，旧名五代尽删除。河东自可共和比，江左还应季汉如。不羡子京添半臂，漫教无党注新书。快哉此日翻成案，多少清流怨气舒。
哀学使
作者：陈鸿墀
朝代：清

学使夜宴朝自经，大吏往视闻哭声。父涕不止弟跪迎，遗笔惨淡诉不平。云有同乡合浦令，正机其名何其姓。明欺暗算事不定，一死上报天子圣。大吏驰驿闻，学臣言有因。去夏试廉州，说令书云云。令上谒，面请托，未可知，通恶幕，事下太守张，太守上状钤以章。令无夤缘内外作奸事，反覆不及请托字。科场请托吁可惊，按律不问行未行。当时不难摄令使对簿，移书学使指实期分明。两造具在事立辨，是岂疑岳忧难成。学臣返旆况屡见，语不及此非人情。安人息事亦政体，讵料贵客能捐生。即今此狱莫穷竟，谁起九原同折证。或传牍背奴有词，渡海风涛得心病。海外归来正及秋，历试广惠潮三州。不闻心病致慌惚，渡海安稳有弟同归舟。此为致死由，此语恐未实。披发何由诉大荒，苦海魂迷招不得。吁嗟乎，昔之学使在教士，今日好官足欢喜，君亦犹夫众人尔。君知畏，君知耻，虑污名，乃至此。人皆腼然生，彼独留然死。律以大义无恕词，苟非其人莫轻訾。寄语大吏弗尔恼，富贵由来多寿考。
独坐馆中校阅全唐文制诰类迟平叔不至
作者：陈鸿墀
朝代：清
体裁：古风

杏花已过桑叶稀，禁中清昼双掩扉。官人不来吏卒散，我独兀坐蟠孤罴。榻尘小拂试方曲，砚垢细涤研隃麋。唐贤著作稿盈屋，制诰一体尤乖离。王言首辑冠众集，治水先冀余梁岐。编排鳞次苦芜秽，乱发未斩犹棼丝。割裂苦碎百衲锦，合并强集千羊皮。缺文颇疑石鼓古，误字恐受金根嗤。参以众书见同异，覈以正史无纷岐。删除肯使禾莠杂，选择要辨熊蛙肥。当时承旨况专职，燕许手笔何淋漓。翰苑诸集幸可考，奚必掩取臣工为。麻沙百过目生眩，铁擿三绝手尽胝。胡为宋五惯坦率，张目不见千珠玑。有时强作解事语，武断若判公堂词。古人饮泣后人笑，餐钱月给真虚麋。鲰生持论少同调，赖有孙楚堪我师。纠谬时时恕吴缜，列衔往往容臣祁。晨趋共听禁钟细，暮归每趁归鸦迟。穷通岂恃三寸管，秘文校理臣所司。谢安捉鼻恐不免，读书要及投间时。上方笔札敢轻费，好趁官烛㸐双枝。诗成火速付急递，新月已照黄琉璃。
独坐馆中校阅全唐文制诰类迟平叔不至
作者：陈鸿墀
朝代：清

杏花已过桑叶稀，禁中清昼双掩扉。官人不来吏卒散，我独兀坐蟠孤罴。榻尘小拂试方麴，砚垢细涤研隃麋。唐贤著作稿盈屋，制诰一体尤乖离。王言首辑冠众集，治水先冀余梁岐。编排鳞次苦芜秽，乱发未斩犹棼丝。割裂苦碎百衲锦，合并强集千羊皮。缺文颇疑石鼓古，误字恐受金根嗤。参以众书见同异，覈以正史无纷岐。删除肯使禾莠杂，选择要辨熊蛙肥。当时承旨况专职，燕许手笔何淋漓。翰苑诸集幸可考，奚必掩取臣工为。麻沙百过目生眩，铁擿三绝手尽胝。胡为宋五惯坦率，张目不见千珠玑。有时强作解事语，武断若判公堂词。古人饮泣后人笑，餐钱月给真虚麋。鲰生持论少同调，赖有孙楚堪我师。纠谬时时恕吴缜，列衔往往容臣祁。晨趋共听禁钟细，暮归每趁归鸦迟。穷通岂恃三寸管，秘文校理臣所司。谢安捉鼻恐不免，读书要及投间时。上方笔札敢轻费，好趁官烛㸐双枝。诗成火速付急递，新月已照黄琉璃。
赠徐白舫吏部
作者：陈鸿墀
朝代：清

男儿堕地须钱刀，坐纵千古钱神豪。纷纷俗子何足数，呼叱奇杰同儿曹。南州徐君今孺子，雅擅洪笔驱风骚。诗宗韦柳足高格，真趣亦近柴桑陶。曹司趋走未十载，上官不喜同官嘲。仓庾之职不称意，一朝徒步还东皋。先生风义凌云霄，迥如孤鹤不可招。自非寒饿受驱迫，肯以玉貌来尘嚣。嗟予坎壈略相似，七年史馆侪宫僚。朱云屡忤贵人贵，仲舒独抗骄王骄。中书君今老且秃，排挤出力烦中朝。上书光范陋轩冕，拂衣萧育归衡茅。归来谢客合高卧，亦复万里浮轻舠。半生强项忽低首，感君令我心烦忉。我知造物忌孤洁，况有笔舌能诛褒。诋诃公卿及将相，粪土朱紫兼麾旄。傥教饱食逞胸臆，世界不足尝毫毛。天公欲贬壮士骨，妻子坐折高人腰。予之齿者必去角，人生快意安能遭。岂知倔强性到底，千磨万折终不摇。君也负米乞友助，岂学雁鹜吞腥臊。授徒我自食我力，讵必千万书黄标。心能不贪气益壮，我自有主神难操。君闻我言释然喜，手擘鲜荔倾香醪。片帆高挂豫章去，我亦归溯之江涛。鸡虫得失太琐碎，出门一笑苍天高。
钱心壶给谏至
作者：陈鸿墀
朝代：清

火云兀兀闭门居，客到惊心万里余。险绝江湖群盗路，讹传风影远人书。最怜弱小犹孤艇，急扫轩窗当敝庐。秉烛相看真梦寐，沧桑重话十年初。
过可庄访汪玉岑
作者：陈鸿宝
朝代：清

十年阻面惜心朋，归计菟裘叹未能。近水诛茅输尔早，款门看竹记吾曾。生涯漫指营巢燕，气味何如退院僧。乘兴自今来往熟，春波一棹入西泠。清游大好续前贤，手掬参寥一勺泉。长日斗茶松院雨，春山烧笋佛厨烟。无边乐事归吟笔，有分行窝著散仙。我亦忘机鸥鸟伴，段家桥外水如天。
过可庄访汪玉岑·其一
作者：陈鸿宝
朝代：清

十年阻面惜心朋，归计菟裘叹未能。近水诛茅输尔早，款门看竹记吾曾。生涯漫指营巢燕，气味何如退院僧。乘兴自今来往熟，春波一棹入西泠。
过可庄访汪玉岑·其二
作者：陈鸿宝
朝代：清

清游大好续前贤，手掬参寥一勺泉。长日斗茶松院雨，春山烧笋佛厨烟。无边乐事归吟笔，有分行窝著散仙。我亦忘机鸥鸟伴，段家桥外水如天。
塞上曲
作者：陈鸿寿
朝代：清

白骨青磷瀚海头，琵琶一曲起边愁。眼前滴尽征人泪，并作黄河地底流。弓弯霹雳射天狐，惊落双雕万众呼。好语将军休见妒，凌烟曾见几人图。
塞上曲·其一
作者：陈鸿寿
朝代：清

白骨青磷瀚海头，琵琶一曲起边愁。眼前滴尽征人泪，并作黄河地底流。
塞上曲·其二
作者：陈鸿寿
朝代：清

弓弯霹雳射天狐，惊落双雕万众呼。好语将军休见妒，凌烟曾见几人图。
宋自公堂后双古柏
作者：陈鸿寿
朝代：清

玉池双桐近百尺，天台古藤垂万年。昔从泰岱问封禅，攫拿龙虎盘风烟。空堂无人老狐入，夜深屋脊鸺鹠泣。白雁飞归五百年，两行苍翠沾衣湿。一株藓蚀稍空腔，一株劲直不肯降。离纚琐碎散璎珞，砚池乱落柏子香。题名远纪熙宁代，东坡旧友分明在。耤田手诏保宁军，元畅楼高碧山对。
对联
作者：陈鸿寿
朝代：清
体裁：联

绿绮凤凰，梧桐庭院；青春鹦鹉，杨柳楼台。
康山联
作者：陈鸿寿
朝代：清
体裁：联

春水绿波扬子渡；梅花明月状元山。
葛岭怀古
作者：陈鸿寿
朝代：清

明月香风十二楼，平章湖上恣句留。半间未许神仙占，后乐何知将士忧。蟋蟀声骄蘋草捷，鬼车啼断木棉秋。福华编就看如梦，流水桃花为尔愁。
西汉黄龙砖八砖吟馆分赋
作者：陈鸿寿
朝代：清

咸阳汉龙兴，工筑事稠沓。冠山朱堂崇，瓴甋旊人纳。此砖纪黄龙，铭文椎响拓。苔蚀文多残，测蠡义难合。病已虫识成，祥符报杂遝。黄龙见广汉，火及宣室閤。乌啼未央宫，改元岁一币。当时执拊桴，无为苦批泣。大黄兆威斗，铜仙泣萧飒。残甓埋荆榛，月夜狐狸踏。幸非凿臼科，庶免累层塔。四角暨中央，完好少齧踏。何年出鄠杜，何时渡泲漯。中有地里书，镐吐复丰喝。吾师志金石，剪镫卜簪盍。虞敦识立位，虢钟辨革堂革荅。五凤时代同，砖珠双韎韐。八砖耀日华，宾从互酬答。研墨铜雀瓦，写诗趁官蜡。
赠张骐联
作者：陈鸿寿
朝代：清
体裁：联

冷澹古梅如老衲；护持新笋似婴儿。
阮云台阁学师重摹石鼓歌用东坡韵
作者：陈鸿寿
朝代：清

我后坡公几辛丑，集古不见六一叟。石鼓又经七百年，点？欲化长虹走。涌盄渫㳿既聱牙，趩？{豕唇}蜀讵适口。何如古癸字无多，畴兹疑案坛山后。前年天藻重编排，抉剔文义还什九。其？孔庶羉？？，亦有鱮鲤橐杨柳。收缩元气归豪芒，转动天枢灿星斗。从臣才艺简选精，珍宜拱璧悬臂肘。连江伪刻何足论，若粟去秕苗去莠。琅嬛仙人一代宗，龙文健笔苏韩友。金石借证经史讹，斤权㞼殹悟鷇𱥗。天下流传秘本希，三百余字袭蝌蚪。缅思苏李张窦徐，欧褚虞杜皆前耇。品评墨妙群推崇，猎碣潜驱犬羊嗾。诸侯剑佩骋雄俊，锡以彤弓及鬯卣。大书深刻理则那，昭示日月振蒙瞍。陈仓凤翔踪迹奇，不将荒幻等岣嵝。日炙雨淋致漫漶，要其气体弥深厚。重摹安置郡学中，参订同观志某某。十三经版各辉映，凤翥龙翔属谁有。由来作人邦家基，南山颂栲北山杻。竟拟兼金耀虓虎，青比朱丝约刍狗。爱古端资汲绠深，如公真与颉籀偶。惜早沈沙更嵌金，遂令读者徒搔首。岁年甲乙从缺略，毋怪亭林事攻掊。我闻神异靖康时，济河风大重莫取。至今璧合珠亦联，圜桥左右离尘垢。文武成康流泽长，中兴遗迹蛟龙守。贞珉况复树东南，文物声名长不朽。吴山峨峨浙水深，猗欤休哉万年寿。
阮云台阁学师重摹石鼓歌用东坡韵
作者：陈鸿寿
朝代：清
体裁：古风

我后坡公几辛丑，集古不见六一叟。石鼓又经七百年，点�欲化长虹走。涌盄渫渫既聱牙，趩�■蜀讵适口。何如古癸字无多，畴兹疑案坛山后。前年天藻重编排，抉剔文义还什九。其�孔庶羉��，亦有鱮鲤橐杨柳。收缩元气归豪芒，转动天枢灿星斗。从臣才艺简选精，珍宜拱璧悬臂肘。连江伪刻何足论，若粟去秕苗去莠。琅嬛仙人一代宗，龙文健笔苏韩友。金石借证经史讹，斤权丞殹悟鷇■。天下流传秘本希，三百余字袭蝌蚪。缅思苏李张窦徐，欧褚虞杜皆前耇。品评墨妙群推崇，猎碣潜驱犬羊嗾。诸侯剑佩骋雄俊，锡以彤弓及鬯卣。大书深刻理则那，昭示日月振蒙瞍。陈仓凤翔踪迹奇，不将荒幻等岣嵝。日炙雨淋致漫漶，要其气体弥深厚。重摹安置郡学中，参订同观志某某。十三经版各辉映，凤翥龙翔属谁有。由来作人邦家基，南山颂栲北山杻。竟拟兼金耀虓虎，青比朱丝约刍狗。爱古端资汲绠深，如公真与颉籀偶。惜早沈沙更嵌金，遂令读者徒搔首。岁年甲乙从缺略，毋怪亭林事攻掊。我闻神异靖康时，济河风大重莫取。至今璧合珠亦联，圜桥左右离尘垢。文武成康流泽长，中兴遗迹蛟龙守。贞珉况复树东南，文物声名长不朽。吴山峨峨浙水深，猗欤休哉万年寿。
集字联
作者：陈鸿寿
朝代：清
体裁：联

老屋三间，可蔽风雨；空山一士，独注离骚。
露筋祠联
作者：陈鸿寿
朝代：清
体裁：联

江淮君子水；山木女郎祠。
赠高日浚联
作者：陈鸿寿郭麟
朝代：清
体裁：联

为文须略识字；终身不复鼓琴。
挽郭嵩焘联
作者：陈鸿贤
朝代：清
体裁：联

公本当时奇伟，纬武经文，中外含恩思大老；我惭边徼微员，追型溯德，山河阻怅哭元戎。
与许谨斋都谏夜话
作者：陈鹏年
朝代：清

琪树琳宫锁寂寥，逢君烧烛坐寒宵。三春华发栖江表，五夜丹心恋圣朝。禁闼似闻怜谠直，湖山自合老渔樵。鲤鱼风里桃花水，共听南徐早晚潮。
两割肉行
作者：陈鹏年
朝代：清

松明孝妇两臂枯，刀痕溅血双模糊。一救阿翁一奠夫，肌肤刲尽形容癯。翁病不廖夫不起，儿命虽存顷刻耳。捐躯不得且割身，以盏羹汤尽生死。鬼神夜泣天为愁，病者旋愈死已休。祇今七十获遐福，寿考百岁焉能酬。臂瘢夜寒老泪湿，阶下儿孙早林立。拖青曳紫共扶持，笑口聊开锦堂集。君不见当时松明村，仓卒盗贼如云屯。一开孝妇即却走，乡闾无恙鸡犬存。此事流传咸叹息，立懦廉顽本奇特。世上岂无枭獍与穷奇，解道平人不如贼。
京江杂诗
作者：陈鹏年
朝代：清

杰阁俯城阴，阑干每一临。曲阿秦郡县，北府宋园林。山色分吴楚，江流自古今。春风满天地，无限望乡心。
冬日感怀三首
作者：陈鹏年
朝代：清

河淮重寄宠旌旄，方略频传霄汉高。中夜扁舟偕畚锸，经年匹马狎波涛。庙堂正切宣防计，簿领仍悬抚字劳。渐看海疆今沃壤，桑田儿女献春醪。清时稽古独优崇，诏许诸儒集禁中。花发上林春窈窕，雪晴阿阁日曈昽。直庐夜检青藜照，讲幄朝呈《白虎通》。痛定湘累惭报国，皂囊无补但雕虫。平生梦落五湖边，竹马重来事黯然。蠲赐欢声方动地，滞淫秋水又浮天。东南财赋无筹策，士女嬉游有岁年。春树万家烟雾里，白公堤上每流连。
冬日感怀三首·其一
作者：陈鹏年
朝代：清

河淮重寄宠旌旄，方略频传霄汉高。中夜扁舟偕畚锸，经年匹马狎波涛。庙堂正切宣防计，簿领仍悬抚字劳。渐看海疆今沃壤，桑田儿女献春醪。
冬日感怀三首·其三
作者：陈鹏年
朝代：清

平生梦落五湖边，竹马重来事黯然。蠲赐欢声方动地，滞淫秋水又浮天。东南财赋无筹策，士女嬉游有岁年。春树万家烟雾里，白公堤上每流连。
冬日感怀三首·其二
作者：陈鹏年
朝代：清

清时稽古独优崇，诏许诸儒集禁中。花发上林春窈窕，雪晴阿阁日曈昽。直庐夜检青藜照，讲幄朝呈《白虎通》。痛定湘累惭报国，皂囊无补但雕虫。
壬辰仲冬费滋衡江服懿林中山苏梅仙枉集寓斋用海日生残夜江春入旧年为韵分得生入二字
作者：陈鹏年
朝代：清
体裁：古风

穷冬在深谷，寂寞怀友生。岂期江上帆，遂此山中行。山中何所有，浊酒陈粝羹。同心四五人，怀抱各相倾。明月从东来，霜露皓已盈。宁知夜将半，瑶琴转凄清。臣罪则当诛，天王荷圣明。文章固小技，珍重同璜珩。自非尧舜时，难免世网婴。小人贵苟全，君子畏令名。鸥盟慎俦侣，各立以屏营。费江名下士，洒落富篇什。况有林与苏，高狂每相及。独笑老陈髯，虫鱼徒摭拾。丹房静无事，良朋偶然集。山高众籁肃，帝座可呼吸。酒阑步山椒，遥青若拱揖。念兹铁瓮城，兵农素和辑。万井锁寒烟，日暮军声入。东南控沧海，烝徒在娴习。近闻楼船军，奔鲸吼山立。仍劳至尊顾，冠盖交驰急。扬子盛帆樯，潇湘忆蓑笠。安得趁东风，细雨春船湿。
壬辰仲冬费滋衡江服懿林中山苏梅仙枉集寓斋用海日生残夜江春入旧年为韵分得生入二字
作者：陈鹏年
朝代：清

穷冬在深谷，寂寞怀友生。岂期江上帆，遂此山中行。山中何所有？浊酒陈粝羹。同心四五人，怀抱各相倾。明月从东来，霜露皓已盈。宁知夜将半，瑶琴转凄清。臣罪则当诛，天王荷圣明。文章固小技，珍重同璜珩。自非尧舜时，难免世网婴。小人贵苟全，君子畏令名。鸥盟慎俦侣，各立以屏营。费江名下士，洒落富篇什。况有林与苏，高狂每相及。独笑老陈髯，虫鱼徒摭拾。丹房静无事，良朋偶然集。山高众籁肃，帝座可呼吸。酒阑步山椒，遥青若拱揖。念兹铁瓮城，兵农素和辑。万井锁寒烟，日暮军声入。东南控沧海，烝徒在娴习。近闻楼船军，奔鲸吼山立。仍劳至尊顾，冠盖交驰急。扬子盛帆樯，潇湘忆蓑笠。安得趁东风，细雨春船湿。
夏日诸同人小集晚过龙泉寺南风氏园看古松限韵同赋
作者：陈鹏年
朝代：清
体裁：古风

长安英游场，冠盖日旁午。缁尘翳紫陌，西山笏谁拄。吾师论道馀，炎歊散挥麈。坐我兰蕙丛，清风在庭庑。珍奇出尚方，仙翰开听睹。从容陪杖屦，绪论融水乳。南有梵王宫，莲花净襌宇。布金思故相，饭僧击雷鼓。安知千岁后，百身同榛莽。落落园中松，自挟寒涛舞。灵虬既盘拿，喂虎亦伛俯。苍茫阅人代，剥蚀几风雨。我来坐松根，尘胃聊一吐。旖旎花药繁，轇轕槐阴古。携觞更命酌，冰盘冷肺腑。安得借绳床，十旬住场圃。
宴集诗
作者：陈鹏年
朝代：清
体裁：古风

古人重岁除，流光慨转毂。椒盘列华炬，继此白日速。恭闻有脚春，惠泽及㷀独。钜公启沃馀，风流擅芳躅。置驿召宾僚，琼筵酒频漉。顾我文园病，自觑殊恶俗。佳辰一向隅，后会安可续。因思穷檐士，岁暮多刺促。谁能庇广厦，毋俾舟推陆。城东屋数椽，茗香昼芬馥。忧痒念遘闵，雨露濡已足。独怜定省缺，莫释愁万斛。努力祈青皇，阳和遍黍谷。手掬西山云，衣露洞门瀑。逍遥咏归信，更许追从不。幽期惜蹉跎，佳赏愁缚束。顾瞻春风座，阶庭满兰玉。崇班颂天老，群贤藉题目。
新春杂感次韵和中山
作者：陈鹏年
朝代：清

铁瓮城边路，金焦江上山。蛟螭蟠地轴，豺虎踞天关。皎日群阴散，春风十亩闲。烟云俨图画，蜡屐好跻攀。
月华山歌为梁道士作
作者：陈鹏年
朝代：清

我昔看山到京口，郭璞坟前洒杯酒。扬子渡头争渡急，不使焦山落吾手。廿年宦海吴越游，天驷之乘沙棠舟。元规障尘满天地，蓬壶那得寻丹丘。去年长夏凡再至，停桡一上江天寺。江波㶁㶁鸣向人，手板腰围汗流渍。深秋奉檄驰江干，快遂初衣返钓竿。黄茅雨湿鹧鸪叫，欲归不归行路难。南冠驱迫何匆遽，遥指月华最深处。四时羁绊五六人，暂借丹房度朝暮。丹房老子人姓梁，双瞳炯炯眉发黄。尽日低头弄柔翰，一生古貌游羲皇。深山穷谷君合止，胡为混迹红尘里。为言咫尺即瀛洲，试看天吴移海水。仙人自昔好楼居，我亦蒲团坐碧虚。写罢《黄庭》梦灵对，手招老鹤眼蘧庐。月华之山山色好，俯视群山揖苍昊。儿时住此今白头，银杏手栽成合抱。月华之山高嵯峨，三山海面浮髻螺。下瞰鱼龙等幺么，兴来赌尽山阴鹅。屈指今年才六十，故旧儿孙且云集。好贮麟脯泛流霞，不采芝肪煮白石。酌君酒，祝君篇，我兹与尔非少年。人生三万六千日，但得长闲不羡仙。
李客山见过投诗次来韵
作者：陈鹏年
朝代：清

蟋蟀吟前除，鹍鸡鸣夕阳。闻君采芙蓉，辛苦涉秋江。秋江不可际，沐浴休此堂。俯视白日速，仰见浮云苍。清机理瑶咏，尊酒聊慨慷。感兹千古情，前期渺茫茫。伊余旅琳宫，客岁寒方冱。及此届金商，月琯已十度。兹岂无故然，天地有成数。忧患苟不历，谁能辨甘苦。顾惭驽钝姿，厉此松柏固。片言勖余心，馨香拟兰杜。
李客山见过投诗次来韵·其一
作者：陈鹏年
朝代：清

蟋蟀吟前除，鹍鸡鸣夕阳。闻君采芙蓉，辛苦涉秋江。秋江不可际，沐浴休此堂。俯视白日速，仰见浮云苍。清机理瑶咏，尊酒聊慨慷。感兹千古情，前期渺茫茫。
李客山见过投诗次来韵·其二
作者：陈鹏年
朝代：清

伊余旅琳宫，客岁寒方冱。及此届金商，月琯已十度。兹岂无故然，天地有成数。忧患苟不历，谁能辨甘苦。顾惭驽钝姿，厉此松柏固。片言勖余心，馨香拟兰杜。
江干
作者：陈鹏年
朝代：清

愁云毒雾锁江干，院落沉沉昼景寒。貔虎千重森铁瓮，穹霄何日下金竿。迢遥胏石呼难彻，寂寞丹心泪已干。虮虱一身天万里，仍依北极望长安。
漫兴
作者：陈鹏年
朝代：清

秋气渐萧瑟，连宵风雨声。庭虚山果坠，砌冷候虫鸣。倦眼依残帙，端居对短檠。归舟姜被隔，知近武昌城。儿归依叔父，好去问重闱。但说君恩重，休烦老泪挥。从师仍适远，多难在知几。不用徒酸鼻，长途正授衣。冬春如过隙，秋老尚羁栖。久暂吾何择，荣枯理亦齐。裹粮师白石，行药想丹梯。日话黄冠侣，三茅近弗迷。客从故乡至，为我理瑶琴。流水本无意，高云若有心。朔风吹早雁，落叶下疏林。之子不归去，衡山空自深。庭阶秋色好，映日正殷红。颇赖扶持力，其如造化工。酡颜醒复醉，嫩叶老还童。最爱斜阳里，纷披并菊丛。
漫兴·其一
作者：陈鹏年
朝代：清

秋气渐萧瑟，连宵风雨声。庭虚山果坠，砌冷候虫鸣。倦眼依残帙，端居对短檠。归舟姜被隔，知近武昌城。
漫兴·其三
作者：陈鹏年
朝代：清

冬春如过隙，秋老尚羁栖。久暂吾何择，荣枯理亦齐。裹粮师白石，行药想丹梯。日话黄冠侣，三茅近弗迷。
漫兴·其二
作者：陈鹏年
朝代：清

儿归依叔父，好去问重闱。但说君恩重，休烦老泪挥。从师仍适远，多难在知几。不用徒酸鼻，长途正授衣。
漫兴·其五
作者：陈鹏年
朝代：清

庭阶秋色好，映日正殷红。颇赖扶持力，其如造化工。酡颜醒复醉，嫩叶老还童。最爱斜阳里，纷披并菊丛。
漫兴·其四
作者：陈鹏年
朝代：清

客从故乡至，为我理瑶琴。流水本无意，高云若有心。朔风吹早雁，落叶下疏林。之子不归去，衡山空自深。
焦山松寥阁联
作者：陈鹏年
朝代：清
体裁：联

月色如昼；江流有声。
移寓城南草堂纪兴
作者：陈鹏年
朝代：清

北堂遥隔楚云西，远近浮槎理亦齐。岂有园官供菜把，仍催稚子树鸡栖。寄奴井在泉堪汲，丁卯桥荒路不迷。比似成都留杜老，居人指是浣花溪。
虎丘
作者：陈鹏年
朝代：清

云艇松龛阅岁时，廿年踪迹鸟鱼知。春风再扫生公石，落照仍衔短簿祠。雨后万松全遝匝，云中双塔半迷离。夕佳亭上凭阑处，红叶青山绕梦思。尘鞅删除半向闲，青鞋布袜也看山。离宫路出云霄上，法驾春留紫翠间。代谢已怜金气尽，再来偏笑石头顽。楝花风后游人歇，一任鸥盟数往还。
虎丘·其一
作者：陈鹏年
朝代：清

云艇松龛阅岁时，廿年踪迹鸟鱼知。春风再扫生公石，落照仍衔短簿祠。雨后万松全遝匝，云中双塔半迷离。夕佳亭上凭阑处，红叶青山绕梦思。
虎丘·其二
作者：陈鹏年
朝代：清

尘鞅删除半向闲，青鞋布袜也看山。离宫路出云霄上，法驾春留紫翠间。代谢已怜金气尽，再来偏笑石头顽。楝花风后游人歇，一任鸥盟数往还。
述愤次李崆峒韵
作者：陈鹏年
朝代：清

揽镜叹畴昔，我生良不辰。遭逢承平世，罪戾盖有因。束躬待斧钺，奄忽弥十旬。天怒谅可回，恩波浩无津。巽命重迟回，已足感臣邻。永念衰病母，江湖隔昏晨。恐惧心胆碎，雨泣鼻酸辛。上有圣明君，下有垂白亲。
送静庵僧之五台结夏
作者：陈鹏年
朝代：清

五月正炎热，山寒不可胜。好将双赤脚，去踏万年冰。虎石阶前伏，龙云钵底兴。欲随飞锡住，松雪路层层。
题王石谷山水
作者：陈鹏年
朝代：清

突兀见山山不移，云光树影摇参差。平桥跨壑几千尺，桥下水声无已时。溪北溪南路如线，来往骑行仿佛见。谷静云深人不知，万松独锁空王殿。别构精庐杳霭间，千盘鸟道难跻攀。有路才通避秦客，无钱得买支公山。作此者谁石谷子，笔补造化真奇诡。坐卧十日沧洲髯，游仙只住青冥里。
夜泊黄河口
作者：陈黄中
朝代：清

永夜河声壮，扁舟客思孤。山川雄两戒，漕粟拥千舻。明月中流涌，归鸿隔岸呼。一生江海意，对此独踟蹰。
西师
作者：陈黄中
朝代：清

西师久屯逆胡残，诏语春温汤网宽。已有张骞通大夏，不劳介子斩楼兰。庭犁青海空传箭，臂断阴山更筑坛。长愧菰芦无远略，贾生三表笑酸寒。
秋怀
作者：陈黉
朝代：清

西风随雁影，吹落洞庭波。黄叶一林满，清霜昨夜多。美人梦凉月，之子隔烟萝。秋思长无极，徘徊倚瑟歌。
吴鸿业百蝶图题词
作者：陈鼎元
朝代：清

莫言情态太轻狂，曾逐庄生梦一场。剩粉残香都幻化，多情空自笑滕王。舞衫歌扇寄相思，百摺仙裙委蜕奇。领取汝神摹汝貌，韩家魂魄谢家诗。
吴鸿业百蝶图题词·其一
作者：陈鼎元
朝代：清

莫言情态太轻狂，曾逐庄生梦一场。剩粉残香都幻化，多情空自笑滕王。
吴鸿业百蝶图题词·其二
作者：陈鼎元
朝代：清

舞衫歌扇寄相思，百摺仙裙委蜕奇。领取汝神摹汝貌，韩家魂魄谢家诗。
挽曾纪泽联
作者：陈鼎新
朝代：清
体裁：联

箕宿冷光芒，赢得楂使勋高，丹穴长教思爱日；章江羁薄宦，怆怀程门迹阻，绛纱谁复被春风？
龙泉岩游记出版自题
作者：陈龙庆
朝代：清

梨枣雕镌未有期，山灵笑我太稽迟。今朝羯鼓催花急，忙煞钞胥笔一枝。
晚过清凉山
作者：陶一鸣
朝代：清

斜阳远照石城西，一带青山鸟乱啼。零落古坟无客过，晚鸦飞上野棠梨。
南天门
作者：陶之典
朝代：清
体裁：古风

巀嶪忽自平，心目一为旷。帝座殊未遥，踟蹰碧落上。班荆待同游，且与云揖让。云起乍平门，林峦失背向。飞断万松涛，自成千顷浪。仿佛见海蜃，楼阁幻奇状。数日迟岳云，对此一元畅。
抵密印寺逢晴
作者：陶之典
朝代：清
体裁：七言律诗

望近毗卢旭影重，溪桥一似故人逢。百年听老钟声客，千嶂颜开佛日冬。全染名山成锦绣，只留新雪辨芙蓉。雪畴正有商量事，耆旧先来自别峰。
洞庭守雪
作者：陶之典
朝代：清
体裁：古风

十年湖梦隔，忽向湖中舣。洞庭雪耶非，峨眉幻为水。水落云势张，沙翻空气委。一夜湖雪平，寒光无起止。茫茫十二螺，疑被同云徙。吹我高寒心，浩入湖波瀰。夜色一气中，舟呼素烟里。独寤洞庭澜，孤怀向元始。
浯溪道中
作者：陶之典
朝代：清
体裁：五言律诗

横空秋气发，历乱舞山晖。楼势摇溪竹，钟声返寺扉。谷闻群兕斗，云带断峰飞。独有乘风翮，迢迢万里归。
辛酉中秋登黄鹤楼作九老会
作者：陶之典
朝代：清
体裁：七言律诗

几年松桂傍林邱，难得凭高一散愁。客棹送来黄鹤月，词场擢入白云秋。天空烟露飞无际，人集江山气满楼。此会吴刚先捉斧，不教崔颢句当头。
蓉湖
作者：陶乾
朝代：清

古渡烟光暝，蓉湖夜色殊。疏钟随月到，细火入林无。秋水伊人远，寒汀落雁孤。相依独渔父，买醉近菰蒲。
和唐张谓韵二首
作者：陶元淳
朝代：清

道路非难作吏难，一洲鳌背立郊坛。人言琼管曾开府，我道囚山合挂冠。万里亲知春梦断，一生事业暮潮寒。新恩已是投荒处，却望新恩福地看。如此途穷欲进难，朝天漫上越王坛。局高不合伸强项，逐裸何须岸大冠。徼外山河逢客醉，心头铁石向人寒。长安日下犹言远，穷海孤臣那得看。
和唐张谓韵二首·其一
作者：陶元淳
朝代：清

道路非难作吏难，一洲鳌背立郊坛。人言琼管曾开府，我道囚山合挂冠。万里亲知春梦断，一生事业暮潮寒。新恩已是投荒处，却望新恩福地看。
和唐张谓韵二首·其二
作者：陶元淳
朝代：清

如此途穷欲进难，朝天漫上越王坛。局高不合伸强项，逐裸何须岸大冠。徼外山河逢客醉，心头铁石向人寒。长安日下犹言远，穷海孤臣那得看。
暮归僧寺和潘九仪韵
作者：陶元淳
朝代：清

暝色城先到，人声野更稀。山深难得月，水暗欲溅衣。魑魅憎人过，虫沙得地飞。迷途知未远，钟起唤君归。
臬司刘公枉书惠存诗以志感
作者：陶元淳
朝代：清

一官万里尹蒿莱，几个生前归去来？况复劳心阳子拙，敢云流涕贾生才。晛消瘴雾千山净，春到蛮花满地开。从此不愁风土异，生还终望我公哀。
大庙峡
作者：陶元藻
朝代：清

天险何曾《禹贡》陈，白波江上起嶙峋。花垂孤石春迎棹，佩响空山夜降神。玉马惊回猺洞火，寒潮拍尽女墙尘。帆飞三峡行才半，还傍香炉一问津。
宋杨太后陵
作者：陶元藻
朝代：清

江皋月黑东瓯天，猗兰下走悲风旋。扈嫔仓皇三十六，城隅堕舄洲遗钿。间关忍死水乡畔，心惊晏驾鱼龙川。周家少帝魂亦苦，乘除漫说天无权。云澳梧楸青澳竹，杜鹃南向厓山哭。网得鱼来剖鱼腹，中有流离赵氏肉。金镫无处照珠旒，黄土谁人瘗脂盝。临安问寝旧龙楼，知有狐狸上春屋。
弹子矶
作者：陶元藻
朝代：清

高棱刺青天，根脚拄水府。盘涡潜毒蛟，昏黑神所怒。回波拒行舟，篙者力如虎。悬崖侧欲颓，尾发时一竖。妖星兆汉年，刃血赭南土。弹射峰峦穿，山灵亦遭侮。茫茫太古云，流石气成雨。峭壁罗青红，妙绘色惟五。凌涛驾飞梁，欲陟绝步武。松风饯孤舟，交影日卓午。
英德峡
作者：陶元藻
朝代：清

山色何青苍，一水通百粤。幽岩去复回，中有帆出没。几片无心云，时来渡头歇。鳞鳞波有容，齿齿石多骨。回头归路迷，前望更突兀。旨哉古川原，红尘岂能越。惜无郭橐驼，种此烟霞窟。
访姚芝乡赋赠
作者：陶元藻
朝代：清

绕屋沦涟水一渠，垂杨小巷未容车。杜门不拒清谈客，入市贪求善本书。跌宕诗篇长庆上，商量人物建安初。来观宝海新排纂，坐到晴余又雨余。
谒南海神庙百韵
作者：陶元藻
朝代：清

涵天溟涨百粤东，瀰漫{氵盱}潏浮庞鸿。近与日本琉球通，暹罗一发青迷濛。古城吕宋远霭笼，浮沈出没蛟涎中。海壖古庙形崇隆，雕锼榱桷碧映彤。屏张屈戌嵌玉璁，罘罳耀日黄金镕。庭荫松柏兼梧桐，龙蛇画壁流春渱。昌黎碑版赑屃穹，有神爵贵逾三公。千年保障怜群蒙，膏腴万亩波勿攻。民居安堵百福总，射潮不用钱镠弓。胎生卵息水族洪，代天资化庖厨供。焰腾煮海红云烘，利周鼎鼐神罔恫。神之去兮乘两龙，祥飙闪烁灵旗熊。巡行洲澳职靖共，下视商贾千樯冲。东达朝舞齐鲁封，流沙西渡波涛汹。八闽三折声沨沨，辽阳往复春历冬。平舟稳舵人无恟，讴歌咸戴神帡幪。中有彩鹢如飘蓬，陆离直继波斯踪。浑天仪制轩辕铜，漏壶箭捧金衣童。验时辨刻规矩重，酒器百巧呈玲珑。为舟为马为鸣钟，灵机旋运夺鬼工。织毛组羽鲛女缝，七襄鸳锦龙绡红。沈檀苏合浮香浓，珊瑚七尺夸石崇。玻璃黛碗镂芙蓉，夜珠照乘气似虹。纷纭杂沓笥笈宾，充庭列陛临重曈。惟神呵护来无穷，鲸鲵久靖岛息烽。沿流妥帖排艨艟，分哨会哨部伍忠。神为鞭策无疏慵，童男丱女灵未终。须臾导至蓬莱峰，金银台上宴赤松。六鳌背负山巃嵷。琴高戏水鱼噞喁。来朝走马还故宫，神之来兮景曈昽。肥遗罔象恍惚逢，森罗鬼怪执戟雄。夜叉噀血头竖棕，巫箫社曲喧村翁。马援铜鼓敲鼕鼕，舵师估客礼拜恭。黄蕉丹荔琥珀醲，花砖鸡骨卜吉凶。肩摩踵接声聚蜂，国家岁祀牲牺隆。聿逢庆典加虔丰，六师挞伐平西戎。帝曰都哉宣朕衷，春帆细雨来使𲻚。使敬告神神鞠躬，谓釐海甸臣祝融。未能执殳效微功，雨露宠锡惊瞆聋。手招阳侯观礼容，冯夷尾入天吴从。醉饱舞蹈欢忭同，天威咫尺肃且雍。迢遥望阙三呼嵩，我昔盱眙策短筇。岳渎庙内神明聪，玉旒鷩冕垂华虫。徘徊广厦闻钟镛，支祁铁絙横复纵。汤汤洪泽涛撞摏，廿年惊悸遥心胸。况今溟澥川所宗，扶胥赫濯神肤庸。乾端坤倪云翳空，沐日浴月光冲瀜。豁达眼界开昏瞢，海晏作颂时熙雍。淋漓染翰元气充，岂类瓮牖嘘蠮螉。从兹破浪乘长风，扶摇万里鹏飞翀。
谒南海神庙百韵
作者：陶元藻
朝代：清
体裁：古风

涵天溟涨百粤东，瀰漫■潏浮庞鸿。近与日本琉球通，暹罗一发青迷濛。古城吕宋远霭笼，浮沈出没蛟涎中。海壖古庙形崇隆，雕锼榱桷碧映彤。屏张屈戌嵌玉璁，罘罳耀日黄金镕。庭荫松柏兼梧桐，龙蛇画壁流春渱。昌黎碑版赑屃穹，有神爵贵逾三公。千年保障怜群蒙，膏腴万亩波勿攻。民居安堵百福总，射潮不用钱镠弓。胎生卵息水族洪，代天资化庖厨供。焰腾煮海红云烘，利周鼎鼐神罔恫。神之去兮乘两龙，祥飙闪烁灵旗熊。巡行洲澳职靖共，下视商贾千樯冲。东达朝舞齐鲁封，流沙西渡波涛汹。八闽三折声沨沨，辽阳往复春历冬。平舟稳舵人无恟，讴歌咸戴神帡幪。中有彩鹢如飘蓬，陆离直继波斯踪。浑天仪制轩辕铜，漏壶箭捧金衣童。验时辨刻规矩重，酒器百巧呈玲珑。为舟为马为鸣钟，灵机旋运夺鬼工。织毛组羽鲛女缝，七襄鸳锦龙绡红。沈檀苏合浮香浓，珊瑚七尺夸石崇。玻璃黛碗镂芙蓉，夜珠照乘气似虹。纷纭杂沓笥笈宾，充庭列陛临重曈。惟神呵护来无穷，鲸鲵久靖岛息烽。沿流妥帖排艨艟，分哨会哨部伍忠。神为鞭策无疏慵，童男丱女灵未终。须臾导至蓬莱峰，金银台上宴赤松。六鳌背负山巃嵷。琴高戏水鱼噞喁。来朝走马还故宫，神之来兮景曈昽。肥遗罔象恍惚逢，森罗鬼怪执戟雄。夜叉噀血头竖棕，巫箫社曲喧村翁。马援铜鼓敲鼕鼕，舵师估客礼拜恭。黄蕉丹荔琥珀醲，花砖鸡骨卜吉凶。肩摩踵接声聚蜂，国家岁祀牲牺隆。聿逢庆典加虔丰，六师挞伐平西戎。帝曰都哉宣朕衷，春帆细雨来使■。使敬告神神鞠躬，谓釐海甸臣祝融。未能执殳效微功，雨露宠锡惊瞆聋。手招阳侯观礼容，冯夷尾入天吴从。醉饱舞蹈欢忭同，天威咫尺肃且雍。迢遥望阙三呼嵩，我昔盱眙策短筇。岳渎庙内神明聪，玉旒鷩冕垂华虫。徘徊广厦闻钟镛，支祁铁絙横复纵。汤汤洪泽涛撞摏，廿年惊悸遥心胸。况今溟澥川所宗，扶胥赫濯神肤庸。乾端坤倪云翳空，沐日浴月光冲瀜。豁达眼界开昏瞢，海晏作颂时熙雍。淋漓染翰元气充，岂类瓮牖嘘蠮螉。从兹破浪乘长风，扶摇万里鹏飞翀。
过柏林寺观吴道子壁间画水作长歌志之
作者：陶元藻
朝代：清

君不见东南大地之水称汪洋，远趋日本连扶桑。画师要与玄衣使者斗驱入，赵州东郭祇园墙。沺沺汗汗失涯涘，一笔雨笔分低昂。冲飙怒转势倔强，陡然起立波为扬。我闻江深五里海十里，今此下窥无底谁能量。回头忽见墨痕变，冯夷气静开生面。慈航宝筏来有无，尺咫蓬莱水清浅。浪皱靴纹削可平，并刀剪取澄江练。长康漫夸玄武宫，思训羞传大同殿。学道曾参观水术，探奇复作画水歌。良工下笔畏缺漏，文水武水胥包罗。愿以天瓢汲泱漭，用浇半生胸中抑塞不平之坎坷。忆昔南浮淮泗，北步洪河，乘风欲破万里浪，大力横截生鼋鼍。胡为乎萍流梗泛随秋波，珊瑚生枝不在网，圆折方折谁观摩。浮槎有人天上去，中洲无梁那得过。吴道子，吴道子，但知画水焉知他。吾其衰病嗟蹉跎，水乎水乎奈尔何！
项里
作者：陶元藻
朝代：清

乌骓一去里门空，子弟相随不复东。作史到今尊本纪，争功何必据关中。稽山碑失秦无颂，《垓下歌》成楚有风。未许生擒归亦耻，项王毕竟是英雄。
题严先生祠堂
作者：陶元藻
朝代：清

暂过桐江问钓矶，那知烟水有蓑衣。先生原不垂纶隐，休把羊裘论是非。伸足怡然在帝廷，故人忘势帝忘形。封章太史真多事，从此难忘一客星。
题严先生祠堂·其一
作者：陶元藻
朝代：清

暂过桐江问钓矶，那知烟水有蓑衣。先生原不垂纶隐，休把羊裘论是非。
题严先生祠堂·其二
作者：陶元藻
朝代：清

伸足怡然在帝廷，故人忘势帝忘形。封章太史真多事，从此难忘一客星。
题良乡旅舍
作者：陶元藻
朝代：清

满地榆钱莫疗贫，垂杨难系转蓬身。离怀未饮常如醉，客邸无花不算春。欲语性情思骨肉，偶谈山水悔风尘。谋生销尽输蹄铁，输与成都卖卜人。
元日书怀
作者：陶善圻
朝代：清

献岁敝荆扉，欢言起痾瘵。空斋洁琴樽，闲居望亲爱。日出鸟声和，风暄草心快。行将整篮舆，探梅白云外。
壬辰仲春檄调上元留别高淳士民
作者：陶在铭
朝代：清

粗官滥吹易三年，回首春风入境天。芳草一畦黄犊雨，晴波干顷白鸥烟。清时桴鼓声都歇，野老衣冠望若仙。不信南朝金粉地，桑麻鸡犬独翛然。
挽曾国荃联
作者：陶在铭
朝代：清
体裁：联

家世重经传，早知体用功该，不数子固能诗，明仲荐士；弟兄皆太傅，同慨后先星陨，岂仅心伤谢埭，泪洒羊碑。
月夜坐谢玉亭园亭
作者：陶士僙
朝代：清

何人怜好月，与子共瑶琴。夜肃湖山气，亭空今古心。残烟青一缕，凉露白千林。老鹤何为者，长鸣天半阴。
送蒋谂庭宰黔中
作者：陶士僙
朝代：清

闻说黔中事，君行我慨然。猿声千岭月，烽火百蛮天。德舞虞廷羽，风清宓子弦。须知怀远意，不事枕戈眠。
扬子江放棹
作者：陶士契
朝代：清

万顷玻璃一叶舟，金焦倒影共天浮。乘虚拟向河源客，狎浪真随海上鸥。龙出寺云趋海岛，鹤盘关月近扬州。眼光无界情无际，奇绝年来是此游。
皖江舟中
作者：陶士契
朝代：清

廓落湘中客，羁迟皖水偏。江鸣孤棹雨，云乱远村烟。壮志惭浮梗，名场笑聚膻。半生行止事，回首意茫然。
挽张之洞联
作者：陶大增
朝代：清
体裁：联

宪政待颁，是先帝与荩臣临终恨事；新学谁嗣，愿后贤补我公未竟勋名。
华山上沙里访徐昭法先生隐居
作者：陶孚尹
朝代：清

华山幽绝处，高士此岩居。铜狄增新恨，金陀感旧书。三湘吟思迥，九畹墨痕疏。造访空车骑，孤标邈不如。
怀友
作者：陶孚尹
朝代：清

又见灵光劫后存，金陀遗事共谁论。年时记得同游处，衰柳西风白下门。
挽冒巢民先生
作者：陶孚尹
朝代：清

太息斯人竟盖棺，广陵愁绝更谁弹。楼成白玉修文易，床尽黄金任侠难。水绘园亭烟雨没，鹿门妻子杖藜单。雉皋风景重回首，落日寒冰想像看。
早春闲兴
作者：陶孚尹
朝代：清

东郊雨后景逾新，蜡屐寻芳踏软尘。桥畔杏花村店酒，水边红袖画楼人。鷾鸸觅垒频穿幕，鹦鹉偷言巧弄春。陌上王孙何处去，青青草色送征轮。
曹峨嵋寓斋再饯赋别
作者：陶孚尹
朝代：清

南曹端爱我，樽酒更相期。宦况秋蝉翼，离情春茧丝。星河双阙迥，鳞雁故乡迟。别去还多感，河梁日暮时。
水仙花
作者：陶孚尹
朝代：清

澧兰沅芷若为邻，澹荡疑生罗袜尘。昨夜月明川上立，不知解佩赠何人？
游龙眠山
作者：陶孚尹
朝代：清

鼓勇竟一上，直造碾玉峡。朵朵青芙蓉，突兀势如削。竹柏相掩映，松鼯迎人狎。渐闻琴筑声，谷帘走飞瀑。野泉百道流，宝纲同散落。再涉黄蘖岭，青冥互千尺。东逾石门冲，眼界极寥廓。众山悉朝会，元气此回薄。蜿蜒眠蛟龙，佳名匪意作。且止劳徒旅，从容恣予乐。
皖城大观楼
作者：陶孚尹
朝代：清

高楼直上斗牛边，形胜犹思创建年。槛外云山三楚近，樽前烟树九江连。遥岑采药寻丹灶，幕府题诗索彩笺。登眺恰当清晏日，羽衣吹笛夕阳天。
舟中
作者：陶孚尹
朝代：清

乌衣剪剪柳毵毵，陌上谁家赋采蓝？我在木兰船里住，梦魂依约到江南。
秋暮遣怀
作者：陶宗亮
朝代：清
体裁：诗

人生天地一叶萍，利名役役三秋草。
秋草能为春草新，苍颜难换朱颜好。
篱前黄菊未开花，寂寞清樽冷怀抱。
秋风秋雨愁煞人，寒宵独坐心如捣。
出门拔剑壮盘游，霜华拂处尘氛少。
朝凌五岳暮三洲，人世风波岂能保。
不如归去卧糟丘，老死蓬蒿事幽讨。
书边事
作者：陶寿煌
朝代：清

日射之罘海气昏，蓬莱高阁黯潮痕。青蒲竟折贤臣槛，碧血空归烈士魂。方见失机诛马谡，旋传建节拜刘琨。书生枉挟匡时策，短后衣难向戟门。
仁济鲸涛
作者：陶履中
朝代：清
体裁：五言律诗

一水如淇澳，连城带竹分。弦歌非独少，熙攘亦成群。百势浑疑鹊，江声欲斗羵。济川谁得似，平政可曾闻。
凤山飞羽
作者：陶履中
朝代：清
体裁：七言律诗

筠阳竹实旧堪餐，闻道当年驻彩鸾。日映九苞云并丽，风留片翮穴含丹。地灵每为惊春信，山色长教破岁寒。何事探奇今未得，凤毛还向凤池看。
忍草庵夜坐答衡南
作者：陶履中
朝代：清

孤抱罕真契，独来秋谷阴。文章知汝在，肝胆为谁深。石屋寒烟集，云关野月沉。浩歌情不尽，终晓坐空林。
柳斋棋局
作者：陶履中
朝代：清
体裁：五言绝句

羲皇局外身，偶尔敲棋局。胜负总欣然，柳斋千顷绿。
灵岫神光
作者：陶履中
朝代：清
体裁：七言律诗

相传幽境识山灵，金锡飞精拟化城。黑月夜宜风雨暗，白毫时遣鬼神惊。错疑埋剑遥瞻气，不系分藜漫著经。天晓如常看一色，莫争光怪总清平。
白鹤仙踪
作者：陶履中
朝代：清
体裁：五言律诗

旧疑华表鹤，重向此山过。青女丁为姓，丹炉石在阿。临风怀羽化，落照起渔歌。愧说神仙吏，凭虚紫气多。
紫阳庵
作者：陶履中
朝代：清

山风吹雨散，杖策一幽寻。返照穿重壑，飞花过别林。云开松屋古，竹暗石门深。不见骖鸾客，空庭下野禽。
挽张百熙联
作者：陶履谦
朝代：清
体裁：联

文教赖开先，薄海士民齐引领；达人悲已往，普天学界尽衔哀。
自挽联
作者：陶庆增
朝代：清
体裁：联

死而有知，应喜慈亲仍聚首；生何所恋，长离老父独伤心。
关山
作者：陶廷珍
朝代：清

秦中门户瞰临洮，万仞崇冈压巨鳌。凿险路分鹑首隘，盘空人俯陇头高。云移绝壁开熊馆，雪满长沟设虎牢。此去凉州风土近，马肥苜蓿酒蒲桃。
宿射树坪
作者：陶廷珍
朝代：清

磴道盘空尽，斜坡接小村。半山遥见屋，深树不知门。水磨喧人语，风镫露石根。卸鞚聊住脚，雪夜梦难温。
洛阳
作者：陶廷珍
朝代：清

瀍流西绕洛阳城，海内争传赤县名。地枕长河周下邑，天开神府汉东京。故宫秋草铜驼陌，老树斜阳杜宇声。况是经过风雪里，蓝衫破帽感书生。
盘豆驿
作者：陶廷珍
朝代：清

丛山如破衣，人似虱缘缝。盘旋一线中，欲速不得纵。高尘接云雾，填塞眼耳空。终朝汗如濯，肤曝烈日痛。荒驿竖孤烟，喘定一驻鞚。水浆乞茅店，安得量瓶瓮。出关马已瘏，望岳目犹送。长途聊自遣，羞作步兵恸。
和钱湘灵送春杂感
作者：陶式玉
朝代：清

清镜功名老鬓华，雄心今已逐天车。达憎狡兔谋三窟，闲笑游蜂放两衙。浩荡醵斟春瓮酒，支离鏖战午瓯茶。可怜不解维摩句，到处行吟著落花。
牧师乱后还山奉寄
作者：陶式玉
朝代：清

山鬼冯人技易穷，方知万事属天公。兴亡满眼归辽鹤，得失无心老塞翁。牙轴尚存供炳烛，玉台重整试飞蓬。书生枉下昭陵泪，尘土何曾浣太空。地老天荒行路难，尘羁初解怯凭阑。故人呜咽探诗卷，弱女嘤咿傍晬盘。姓氏与谁投白社，湖山从此著黄冠。虫沙触磕公休论，且为斯文勉一餐。
牧师乱后还山奉寄·其一
作者：陶式玉
朝代：清

山鬼冯人技易穷，方知万事属天公。兴亡满眼归辽鹤，得失无心老塞翁。牙轴尚存供炳烛，玉台重整试飞蓬。书生枉下昭陵泪，尘土何曾浣太空。
牧师乱后还山奉寄·其二
作者：陶式玉
朝代：清

地老天荒行路难，尘羁初解怯凭阑。故人呜咽探诗卷，弱女嘤咿傍晬盘。姓氏与谁投白社，湖山从此著黄冠。虫沙触磕公休论，且为斯文勉一餐。
续梅花百咏 其一 古梅
作者：陶德勋
朝代：清

盘根错节不知年，老干横斜倚壑前。阅历春来经旷代，幂花犹著雪霜天。
续梅花百咏 其一百 朱砂梅
作者：陶德勋
朝代：清
体裁：七言绝句

春风吹遍万千家，飘染丹砂第一花。知是东皇深酝酿，红云捧出护窗纱。
续梅花百咏 其七 野梅
作者：陶德勋
朝代：清

玉作寒花铁作条，任霜雪压任风摇。耻同桃李芳菲斗，独立清标在野桥。
续梅花百咏 其七十 胭脂梅
作者：陶德勋
朝代：清

槛拂春风起莫迟，娇姿迎笑晓霜时。寿阳恩渥新承宠，浓点朱唇喜兆眉。
续梅花百咏 其七十一 西湖梅
作者：陶德勋
朝代：清

精神耿耿骨标标，共道芳容胜灞桥。湖里寒香清且远，孤山鹤翅雪同飘。
续梅花百咏 其七十七 廨舍梅
作者：陶德勋
朝代：清

横窗疏影锁轻寒，粉署生香意自宽。酌酒闲看方退食，枝头月上夜漫漫。
续梅花百咏 其七十三 清江梅
作者：陶德勋
朝代：清

梅绕江边水照枝，玲珑倒影漾琉璃。一番好景谁能画，香送清风妙助诗。
续梅花百咏 其七十九 琴屋梅
作者：陶德勋
朝代：清

琼花枝畔展瑶琴，屡次弹来觅赏音。格调漫疑人不识，高山流水有知心。
续梅花百咏 其七十二 东阁梅
作者：陶德勋
朝代：清

仙姿玉质立亭亭，子美吟诗半醉醒。淑气扇来春几许，骚人何事赋飘零。
续梅花百咏 其七十五 罗浮梅
作者：陶德勋
朝代：清

罗浮仙女遇昏黄，共醉梅林夜气凉。玉骨冰肌真解语，酒醒人杳恨偏长。
续梅花百咏 其七十八 书窗梅
作者：陶德勋
朝代：清

阵阵清香入董帷，窗前花影月中枝。天心数点微风骨，只爱诗书不媚时。
续梅花百咏 其七十六 汉宫梅
作者：陶德勋
朝代：清

满树开来白玉同，何人移置未央宫。纵然雨露恩多沐，不及西湖月与风。
续梅花百咏 其七十四 孤山梅
作者：陶德勋
朝代：清

图经何事志山孤，伴结梅花几百株。枝上香风飘雪月，勾留处士有林逋。
续梅花百咏 其三 官梅
作者：陶德勋
朝代：清

官路迢遥达上京，花开夹道护人行。芳名从此传千里，好共梅香一味清。
续梅花百咏 其三十 雪梅
作者：陶德勋
朝代：清

梅飞雪舞岁将残，雪片梅花斗晚寒。振作精神增骨力，江头白战钓翁看。
续梅花百咏 其三十一 月梅
作者：陶德勋
朝代：清

夜入梅林望月华，月华光里数枝斜。清香一段从衣出，疑是嫦娥降我家。
续梅花百咏 其三十七 新梅
作者：陶德勋
朝代：清

韶光初启物华新，先吐寒梅色更匀。自笑花魁今早占，岭头高放一枝春。
续梅花百咏 其三十三 烟梅
作者：陶德勋
朝代：清

古干疏枝远望迷，山村不辨树高低。花开庾岭寒香袭，日暮惟闻喜鹊啼。
续梅花百咏 其三十九 远梅
作者：陶德勋
朝代：清

杳杳长枝又短枝，莫通消息动遐思。时来风送香千里，月到窗前进酒卮。
续梅花百咏 其三十二 风梅
作者：陶德勋
朝代：清

花瓣迎风景异常，恍如仙子舞霓裳。飘飘飞入昭阳殿，巧为宫人助晓妆。
续梅花百咏 其三十五 移梅
作者：陶德勋
朝代：清

春日移栽白玉条，江城已出过溪桥。山行历尽羊肠路，知有余香满处飘。
续梅花百咏 其三十八 矮梅
作者：陶德勋
朝代：清

不及苍松树几寻，花开数点见天心。俯身伏处茅檐下，未许红尘十丈侵。
续梅花百咏 其三十六 疏梅
作者：陶德勋
朝代：清

梅惟数点动清思，落落疏疏放石涯。岂似春风桃李树，繁花密蕊咏新诗。
续梅花百咏 其三十四 孤梅
作者：陶德勋
朝代：清

一树孤高出俗尘，岁寒谁与结芳邻。平生风骨何人及，绝世仙姿本绝伦。
续梅花百咏 其九 梦梅
作者：陶德勋
朝代：清

白云深处月明乡，玉骨珊珊引梦长。莫谓芳魂米是幻，清香一段绕银床。
续梅花百咏 其九十 乍开梅
作者：陶德勋
朝代：清

谁将消息报春光，昨夜庭前忽有香。可是枝间初破玉，蓦然帘外露新妆。
续梅花百咏 其九十一 半开梅
作者：陶德勋
朝代：清

山欲冲寒气未温，春风不肯到梅村。芳姿半露冰胎外，偏使香留月下魂。
续梅花百咏 其九十七 何逊梅
作者：陶德勋
朝代：清

廨舍香浓叶复稠，一时名誉播扬州。行看退食将花咏，好句搜来笔岂投。
续梅花百咏 其九十三 zk墨梅
作者：陶德勋
朝代：清

浓画容颜淡画心，枝头点缀浅兼深。频知墨水将花泼，烟浪生光到满林。
续梅花百咏 其九十九 绿萼梅
作者：陶德勋
朝代：清

寒花开遍似仙妃，不著红裙著绿衣。岂是女神遭九烈，多挥柳汁入重帏。
续梅花百咏 其九十二 全开梅
作者：陶德勋
朝代：清

玉枝开遍拥浓阴，勾引黄蜂入院深。最好春光歌一曲，高人乘兴动清吟。
续梅花百咏 其九十五 玉笛梅
作者：陶德勋
朝代：清

梅花岂果落江城，玉笛吹来体自轻。素影和声何处去，香清韵远两多情。
续梅花百咏 其九十八 广平梅
作者：陶德勋
朝代：清

劲节孤芳秉性真，堍花名相两相亲。鸿篇赋就谁能匹，写出清刚笔有神。
续梅花百咏 其九十六 纸帐梅
作者：陶德勋
朝代：清

不依槛外露华光，纸帐微微暗度香。只恐红罗将色掩，故教玉版透清凉。
续梅花百咏 其九十四 画红梅
作者：陶德勋
朝代：清

品高何事妒红裙，丰骨飘飘任醉醺。羡尔画工真手笔，丹霞绘出胜青云。
续梅花百咏 其二 庭梅
作者：陶德勋
朝代：清

冰清玉倚倚栏干，树近三槐耐岁寒。喜占春魁尘不染，巡檐索笑任人看。
续梅花百咏 其二十 剪梅
作者：陶德勋
朝代：清

抚树盘桓兴最豪，繁枝宜剪用并刀。天寒半出纤纤手，终日攀登不畏高。
续梅花百咏 其二十一 浴梅
作者：陶德勋
朝代：清

露洗铅华雨滴腮，晓妆新浴喜春回。香流遍本娇无力，疑是仙姬洛水来。
续梅花百咏 其二十七 苔梅
作者：陶德勋
朝代：清

瑶花满放影重堆，谁使纷飞点绿苔。知是春风深有意，翠阶衬出玉阶来。
续梅花百咏 其二十三 妆梅
作者：陶德勋
朝代：清

春来克色满含章，额点梅花学寿阳。莫谓新妆偏爱淡，暗香浮动月昏黄。
续梅花百咏 其二十九 竹梅
作者：陶德勋
朝代：清

曾见梅斜竹外枝，竹枝竟尔向梅垂。庭前种得添双喜，五福三多独自知。
续梅花百咏 其二十二 簪梅
作者：陶德勋
朝代：清

美人谁不爱簪花，簪得梅花兴更赊。螺髻梳成春色拥，一枝香影鬓边斜。
续梅花百咏 其二十五 接梅
作者：陶德勋
朝代：清

短干长枝任剪裁，春成手底发根荄。何人传得长生术，造化功奇善接胎。
续梅花百咏 其二十八 杏梅
作者：陶德勋
朝代：清

杏厕梅枝罩曲栏，清香欲吐敢冲寒。从知花发人多咏，春雨江南句好看。
续梅花百咏 其二十六 补梅
作者：陶德勋
朝代：清

四序名花次第开，闲阶尚少玉梅裁。年来几费弥缝力，始得浓阴布满台。
续梅花百咏 其二十四 蟠梅
作者：陶德勋
朝代：清

树曲枝环久植根，冰霜历炼几晨昏。丫杈古干形多怪，仿佛蟠龙绕故园。
续梅花百咏 其二十四 蟠梅
作者：陶德勋
朝代：清
体裁：七言绝句

树曲枝环久植根，冰霜历炼几晨昏。桠杈古干形多怪，仿佛蟠龙绕故园。
续梅花百咏 其五 溪梅
作者：陶德勋
朝代：清

谁识清标傍水滨，一枝映出两枝春。天生美质颜如玉，不向西施窃效颦。
续梅花百咏 其五十 红梅
作者：陶德勋
朝代：清

朱唇洁净避尘侵，不藉东皇点缀心。艳色天然增笑靥，翻从雪里见情深。
续梅花百咏 其五十一 蜡梅
作者：陶德勋
朝代：清

标标骨格服黄裳，不比春花异样妆。藉同名园谁得似，独留金瓣散寒香。
续梅花百咏 其五十七 千叶梅
作者：陶德勋
朝代：清

瑶台叠叠又重重，叶瓣玲珑月影中。寄语主人须护惜，名经喜兆乐无穷。
续梅花百咏 其五十三 探梅
作者：陶德勋
朝代：清

霜中花著好沉吟，曾否高枝放故林。几日天寒偏踏雪，江边篱落寄遐心。
续梅花百咏 其五十九 钓矶梅
作者：陶德勋
朝代：清

几树寒梅傍钓矶，渔翁相对竞忘机。得鱼沽酒杯盘设，月上梢头尚未归。
续梅花百咏 其五十二 落梅
作者：陶德勋
朝代：清

玉笛声声出水滨，缤纷小片点芳尘。不知花落春仍在，踏尽江城亦可人。
续梅花百咏 其五十五 瓶梅
作者：陶德勋
朝代：清

终朝调水几番忙，雨露无沾且自芳。正是安身凭净几，聊随隐者并徜徉。
续梅花百咏 其五十八 鸳鸯梅
作者：陶德勋
朝代：清

灯花并蒂出银缸，梅实枝头结一双。试向阶前观月影，离离成对上纱窗。
续梅花百咏 其五十六 寄梅
作者：陶德勋
朝代：清

报道江南已早春，城中景色一时新。风光旋转无他物，聊寄寒枝慰远人。
续梅花百咏 其五十四 枯梅
作者：陶德勋
朝代：清

短干疏枝露爪牙，春来再发旧时花。任他冷雨兼风雪，犹带苍苔竹外斜。
续梅花百咏 其八 忆梅
作者：陶德勋
朝代：清

春光漏泄不如期，犯雪冲寒信转迟。仙梦莫回情莫已，栏干十二遍依时。
续梅花百咏 其八十 城头梅
作者：陶德勋
朝代：清

烟罩寒枝隐暮鸦，夕阳返照似丹霞。寄言关吏须珍重，此是人间五福花。
续梅花百咏 其八十一 竹梅
作者：陶德勋
朝代：清

斜来竹外映涟漪，疏影摇风水弄枝。远岸深林春最好，清光一色与人宜。
续梅花百咏 其八十七 十月梅
作者：陶德勋
朝代：清

众卉无知却有知，时乘阴剥放偏迟。休云菊后花开尽，春到小阳玉满枝。
续梅花百咏 其八十三 担上梅
作者：陶德勋
朝代：清

春来春日采春华，折取春风白玉花。藉问满肩春色拥，匆匆挑得赠谁家。
续梅花百咏 其八十九 未开梅
作者：陶德勋
朝代：清

雪中香脸雨中腮，久结冰胎尚未开。知是东君无别意，春光恐漏莫相猜。
续梅花百咏 其八十二 水月梅
作者：陶德勋
朝代：清

水中月里色清凉，一树琼花两映光。最是玲珑尘不染，重重叠叠玉成庄。
续梅花百咏 其八十五 隔帘梅
作者：陶德勋
朝代：清

仙姿玉质貌堂堂，月过东墙夜拂光。满室清风春引入，帘虽隔断也闻香。
续梅花百咏 其八十八 二月梅
作者：陶德勋
朝代：清

桃花开日又梅开，留恋春风去复来。玉质难为红雨妒，山城独自舞徘徊。
续梅花百咏 其八十六 照镜梅
作者：陶德勋
朝代：清

菱镜妆窥不怨残，春光未到耐严寒。从知脸瘦精神好，证出全身倚画栏。
续梅花百咏 其八十四 杖头梅
作者：陶德勋
朝代：清

折得琼花系短筇，杖来随我度春风。缓行稳步游何处，香送长亭驿路中。
续梅花百咏 其六 岭梅
作者：陶德勋
朝代：清

独占花魁出众芳，岭头数点露春光。牧童樵子交相问，道是南枝早向阳。
续梅花百咏 其六十 樵径梅
作者：陶德勋
朝代：清

峻岭深山一径微，参差老干影依稀。樵夫也爱幽香好，满路狂歌对落晖。
续梅花百咏 其六十一 僧舍梅
作者：陶德勋
朝代：清

僧家院落月溶溶，吐出清香透几重。一笑拈来供宝座，优昙钵里现真容。
续梅花百咏 其六十七 前村梅
作者：陶德勋
朝代：清

瑶花开遍满前村，风引清香忽入门。识得程途休畏远，好邀名友去开樽。
续梅花百咏 其六十三 柳营梅
作者：陶德勋
朝代：清

老干春回自各荣，参差杂出柳林营。望来能止三军渴，善助兵家出大名。
续梅花百咏 其六十九 山中梅
作者：陶德勋
朝代：清

骨瘦姿清未有尘，身依岩谷也知春。一生幽静谁为侣，鹊噪枝头听晓频。
续梅花百咏 其六十二 道院梅
作者：陶德勋
朝代：清

枝枝瓣瓣醉丹霞，坛护先天自一家。鹤助精神松作友，漫云不及竹篱赊。
续梅花百咏 其六十五 蔬圃梅
作者：陶德勋
朝代：清

几番灌溉破春畦，花发疏篱朵朵齐。一段清香流菜甲，许多滋味透黄齑。
续梅花百咏 其六十八 照水梅
作者：陶德勋
朝代：清

玉条倒映似琉璃，攀折何人及水涯。试问几生修得到，往寻踯躅似临歧。
续梅花百咏 其六十六 药畦梅
作者：陶德勋
朝代：清

杏林芝圃各成家，夹道栽梅又发花。结实普同称道地，辛酸有味动人夸。
续梅花百咏 其六十四 茅舍梅
作者：陶德勋
朝代：清

几树扶疏绕草堂，春来一路吐幽香。从兹玩赏敦乡俗，野老村翁并举觞。
续梅花百咏 其十 寻梅
作者：陶德勋
朝代：清

东阁寻来又霸桥，江城走遍路遥遥。随溪曲达山深处，始见高枝竹外飘。
续梅花百咏 其十一 问梅
作者：陶德勋
朝代：清

寒天冷节几经过，清气年年袭薜萝。借问江南来驿使，芳容肥瘦近如何。
续梅花百咏 其十七 歌梅
作者：陶德勋
朝代：清

瑶台仙质貌如何，风致飘飘喜笑歌。一片冰肌赓白雪，天宫特降此姮娥。
续梅花百咏 其十三 观梅
作者：陶德勋
朝代：清

冷艳开来自耐寒，枝间长有鹤盘桓。冰姿不比娇姿贱，寄语诗人奠误看。
续梅花百咏 其十九 折梅
作者：陶德勋
朝代：清

水村山郭送香风，开到梅花景不同。游玩竞夸春色好，新枝折得插瓶中。
续梅花百咏 其十二 索梅
作者：陶德勋
朝代：清

不料芳心素守贞，竹篱茅舍久娱情。巡檐索得私相笑，静处安身胜禁城。
续梅花百咏 其十五 友梅
作者：陶德勋
朝代：清

终结同松竹般荣，友结寒天喜笑迎。莫道交情甘冷淡，平生知己素心盟。
续梅花百咏 其十八 惜梅
作者：陶德勋
朝代：清

终□早起暗伤神，似雪花飞尽染尘。洁白亦遭红雨妒，千金难买艳阳春。
续梅花百咏 其十六 评梅
作者：陶德勋
朝代：清

梅花雪里见春回，春至梅花向雪开。莫道白梅输雪白，梅开向雪占春魁。
续梅花百咏 其十四 赏梅
作者：陶德勋
朝代：清

平生抱负少知音，惟有高人惬素心。自是操持能耐冷，名流几辈动清吟。
续梅花百咏 其四 江梅
作者：陶德勋
朝代：清

几株梅树在江皋，飞絮飘萍偶尔遭。自信根深欣有托，耻同浮薄语牢骚。
续梅花百咏 其四十 瘦梅
作者：陶德勋
朝代：清

容颜清瘦异痴肥，玉骨珊珊月下归。莫道严寒姿渐减，终存老干小腰围。
续梅花百咏 其四十一 宫梅
作者：陶德勋
朝代：清

未经霜雪学宫妆，雨露恩承体自香。自笑清姿尘不染，冰肌玉骨侍昭阳。
续梅花百咏 其四十七 黄梅
作者：陶德勋
朝代：清

雨到家家景物奇，黄梅酿熟子离离。枝头恰似垂金弹，众鸟惊飞不敢窥。
续梅花百咏 其四十三 咀梅
作者：陶德勋
朝代：清

质具和羹品自华，闲中咀嚼味堪嘉。涵濡厌饫吞还吐，总有清香在齿牙。
续梅花百咏 其四十九 早梅
作者：陶德勋
朝代：清

葭灰已动菊将残，序入初冬雪意寒。不待柳条光漏泄，梅将春信报人看。
续梅花百咏 其四十二 檐梅
作者：陶德勋
朝代：清

疏影斜枝近屋檐，时来雨露色何淹。窗中睡起无情思，欲看香姿唤卷廉。
续梅花百咏 其四十五 盆梅
作者：陶德勋
朝代：清

盆内根蟠小洞天，形同陶甓一般圆。不争雨露沾窗外，常伴琴书置几前。
续梅花百咏 其四十八 盐梅
作者：陶德勋
朝代：清

遇合由来贵雨匀，阴阳燮理羡名臣。知君久蓄和羹意，鼎鼐相调助一人。
续梅花百咏 其四十六 粉梅
作者：陶德勋
朝代：清

点缀霜华与雪华，浑如宫样著银花。不须脂黛添颜色，妆淡偏宜处士家。
续梅花百咏 其四十四 寒梅
作者：陶德勋
朝代：清

不同桃李斗芬芳，耿耿精神独傲霜。知是一生风骨健，天寒时节愈生香。
沅江舟中
作者：陶必铨
朝代：清

小艇乘流驶，桃花水上行。湖连双岸阔，天远一峰晴。岁月风尘老，江潭性命轻。空嗟髀肉满，况近蜀王城。
赠袁枚联
作者：陶怡云
朝代：清
体裁：联

方朔少时，二十万言书尽读；傅隆老去，八千余纸手亲钞。
挽张百熙联
作者：陶敦勉
朝代：清
体裁：联

自戊戌变政以还，慭遗一老，天欲苏中国魂耶，何竟使旋转异材，只能于国民教育，树厥先声，亦未组织完全，毕酬夙愿；由庚子回銮而后，秩晋三选，人咸以硕辅期矣，乃不意阳九末运，仅得于预备立宪，成些影子，又复销沉摧挫，陨此完人。
云门自夷陵以诗相讯依韵答之
作者：陶方琦
朝代：清

迩来风致日萧疏，还忆禾城判襼初。料理吴绵秋作客，消磨官烛夜仇书。有时晒箧留花腊，何处看山假笋舆。欲拟荡云好胸次，恐余牢落总难如。
夜渡黄浦雨中有怀
作者：陶方琦
朝代：清
体裁：七言律诗

偶然惜别思瞢腾，三日留连意未胜。剩有秋心听橹响，久无春梦到觚棱。江头帆叶铜枢雨，床背帘衣粉槛灯。绝似离人青弋渡，浪花风苇隔层层。
寄呈李越缦先生
作者：陶方琦
朝代：清

思随杖履集都门，花外琴书笑语温。卜宅湖塘分柘柳，采风潇水长兰荪。千秋中垒传经业，一曲震川数醉痕。见说春城桃李艳，薰风何处不开尊。
寄怀彦清中州时将有金陵之役
作者：陶方琦
朝代：清

莫谓天涯远，而令问讯疏。易成三载别，难得一行书。爱我容兄事，论文感索居。暮云千里合，雕眼倦应舒。嵩少名山胜，君今杖策游。纪程诗卷富，题字古崖秋。风月梁园美，关河越客愁。垂虹秋色好，我亦旅人俦。
寄怀彦清中州时将有金陵之役·其一
作者：陶方琦
朝代：清

莫谓天涯远，而令问讯疏。易成三载别，难得一行书。爱我容兄事，论文感索居。暮云千里合，雕眼倦应舒。
寄怀彦清中州时将有金陵之役·其二
作者：陶方琦
朝代：清

嵩少名山胜，君今杖策游。纪程诗卷富，题字古崖秋。风月梁园美，关河越客愁。垂虹秋色好，我亦旅人俦。
居停主人招同樊樊山过申园茶话得人字
作者：陶方琦
朝代：清
体裁：七言律诗

偶乘飞䡰度郊闉，茸茗彝花满槛春。草色远分盘马地，菊香清照捲帘人。江南花月如流水，海上桑田隔几尘。莫饮井泉谭旧事，炎凉多少认难真。
春暮登快阁与姚海槎亲家茗话
作者：陶方琦
朝代：清

师山相狋觺，矗矗镜深沼。雨气破蘋光，玲珑走飞瀑。廊垣积春阴，邃绿互回绕。此心气澄静，聊以畅襟眺。？幽觅余绮，园林窎然辟。寒风上春衣，迟花媚霁夕。南窗瞰池水，清光异金碧。旁入栖烟亭，闲云一为集。游踪喜邃密，登阁启窗阑。天光接远水，绿尽见诸山。林壑互应接，知我数往还。放翁虽千古，逸唱同追攀。
春暮登快阁与姚海槎亲家茗话
作者：陶方琦
朝代：清
体裁：古风

师山相狋觺，矗矗镜深沼。雨气破蘋光，玲珑走飞瀑。廊垣积春阴，邃绿互回绕。此心气澄静，聊以畅襟眺。𧡪幽觅余绮，园林窎然辟。寒风上春衣，迟花媚霁夕。南窗瞰池水，清光异金碧。旁入栖烟亭，闲云一为集。游踪喜邃密，登阁启窗阑。天光接远水，绿尽见诸山。林壑互应接，知我数往还。放翁虽千古，逸唱同追攀。
赠别樊樊山
作者：陶方琦
朝代：清
体裁：七言律诗

汉水东流下海堧，相依踪迹最缠绵。文章流别三千仞，昆季交情二十年。豪气还看留匣剑，清心何异在山泉。临歧揽袂情无限，疏柳西风倍黯然。
挽彭玉麟联
作者：陶树恩
朝代：清
体裁：联

功业在人间，忆当年衡岳云兴，举世咸欣沾大泽；勋名满天下，痛此日上台星陨，哀思岂仅遍长江。
挽左宗棠联
作者：陶桄
朝代：清
体裁：联

江南春雨侍崇辉，酒绿灯青，尚忆谈心千古事；湘浦秋风惊噩耗，山颓木坏，那堪回首卅年情。
挽彭玉麟联
作者：陶桄
朝代：清
体裁：联

九陛鉴长城，想当年羽檄纷驰，规复江淮，廓清岛屿，积劳因蹇遘沉疴，频荷温纶垂慰，还期静摄能痊，讵尽瘁三朝，甫遂抽簪，神骑箕尾归天上；万流思砥柱，引昔岁丝萝结契，尊开北海，景赏曲园，暂会竟伤成永诀，明知国史铭勋，原有大名不朽，奈缔交廿载，难禁执绋，心随鸿雁到衡阳。
挽彭玉麟联
作者：陶桄
朝代：清
体裁：联

建中兴武侯输此功业，辞异数谢傅逊此襟期，名誉震千秋，是衡岳潇湘，独钟间气；定国计九陛奖其忠贞，综戎机重洋慑其威望，馨香隆百世，真古今宇宙，不朽完人。
挽曾国荃联
作者：陶桄
朝代：清
体裁：联

竞爽翊中兴，卅年余帷幄疆场，共仰奇勋光日月；酬庸颁旷典，一门内旂常俎豆，同留浩气壮山河。
挽郭嵩焘联
作者：陶桄
朝代：清
体裁：联

舟师平吴，先操胜算；使节筹海，首建嘉谟；晚年讲学湖山，忧乐时关天下计；名齐有道，位业偏崇；望媲汾阳，文章独著；此日骑箕霄汉，华夷咸恸大星沈。
即事有感用东坡定惠院海棠韵
作者：陶梁
朝代：清

樗散真同不材木，偃蹇名场容我独。早看同辈上青霄，转悔当年堕尘俗。譬如周道压平坦，偏向崎岖历崖谷。宦游倏逾三十载，归去都无数椽屋。书帖有时临《乞米》，骨相本来非食肉。侧闻东南夷患剧，国家兵力苦不足。老弱充数应徵调，载胥及溺何能淑。市井恶少备宿卫，江湖游士任心腹。解散纷纷竞弃甲，摧陷往往成破竹。可怜濒海十万户，奔窜呼号惨满目。楼船连岁扰闽广，羽檄至今疲楚蜀。一官未补命磨蝎，四海安归身立鹄。贾谊土书忧汉室，杜甫吞声哭江曲。几时藉手报升平，尽扫欃枪息蛮触。
和星斋隆福寺即事韵
作者：陶梁
朝代：清

队肃千官里，霜寒九月天。扬镳青嶂外，迎跸翠微巅。夙有烟霞契，重叨侍从缘。依光惭皓首，高会领群仙。
早春纪事
作者：陶梁
朝代：清

吹面微和换朔风，九天阊阖敞曈昽。阳回七日春占复，雪满群山岁兆丰。早卜黄图烽焰息，旋看碧宇曙光融。传来好语街衢遍，要祝升平四海同。狼莽豕突尚郊畿，道路传闻互是非。原野萧条邮骑少，庙堂镇静羽书稀。貔貅猛已吞铜马，冰雪寒应透铁衣。独自园林乐钟鼓，有人伴食在黄扉。形势金陵据上游，梓桑时抱杞人忧。空闻积甲屯瓜步，未见降幡出石头。谶应阿童楼艓下，功成杨仆槛车收。东南屡岁烦民力，杼柚应归善后筹。朱提费尽为黄巾，太息司农仰屋频。南服储粮原有额，西园谐价岂无人。量沙漫唱军心固，刻楮先筹国计贫。指日干戈歌载戢，好安耕凿答皇仁。
早春纪事·其一
作者：陶梁
朝代：清

吹面微和换朔风，九天阊阖敞曈昽。阳回七日春占复，雪满群山岁兆丰。早卜黄图烽焰息，旋看碧宇曙光融。传来好语街衢遍，要祝升平四海同。
早春纪事·其三
作者：陶梁
朝代：清

形势金陵据上游，梓桑时抱杞人忧。空闻积甲屯瓜步，未见降幡出石头。谶应阿童楼艓下，功成杨仆槛车收。东南屡岁烦民力，杼柚应归善后筹。
早春纪事·其二
作者：陶梁
朝代：清

狼莽豕突尚郊畿，道路传闻互是非。原野萧条邮骑少，庙堂镇静羽书稀。貔貅猛已吞铜马，冰雪寒应透铁衣。独自园林乐钟鼓，有人伴食在黄扉。
早春纪事·其四
作者：陶梁
朝代：清

朱提费尽为黄巾，太息司农仰屋频。南服储粮原有额，西园谐价岂无人。量沙漫唱军心固，刻楮先筹国计贫。指日干戈歌载戢，好安耕凿答皇仁。
直庐即事
作者：陶梁
朝代：清

一室跏趺学坐忘，高槐古井欲生凉。秋蝉也合伤迟暮，不噪朝阳噪夕阳。
立夏前一日雨中柬子寿用东坡微雪与子由同访王定国小饮清虚堂韵
作者：陶梁
朝代：清

江流绕岸铺平沙，戍楼鼓角朝开衙。文书粗了须痛饮，钱春已到荼蘼花。黄州移节过三载，归田无计官为家。乍涨惯看溪浴鹭，晓晴早盼林喧鸦。近病臂指字欹侧，偶吐胸臆词滂葩。故人投赠语郑重，技痒不啻烦梳爬。肠瘦或因鲍细笋，诗清讵为尝新茶。连篇累牍和杂沓，邮筒忽递门频挝。稻粱俯仰足生计，飞鸿远渚休咨嗟。西山寒溪有旧约，且呼小艇寻烟霞。
藁城道中
作者：陶梁
朝代：清

秋霖日日坐愁城，出郭今朝乍放晴。禾黍郊原留半壁，衣冠父老拜双旌。苔荒野圃花无色，沙齧长堤浪有声。水患频闻劳使节，好筹良策慰苍生。
赠林昌彝联
作者：陶梁
朝代：清
体裁：联

三代典章归九库；六经疏义炫千门。
道光丙申余有畿辅诗传之选梅树君学博崔念堂大令先后来郡实襄成此举继各因事别去于其行也赋赠·其二
作者：陶梁
朝代：清
体裁：七言律诗

船山门下旧从游，一瓣心香互唱酬。乡望早经推二老，诗名各自占千秋。清官治谱传山右，仙尉家风属蔚州。道远肯忘金石契，吟笺珍重附书邮。
道光丙申余有畿辅诗传之选梅树君学博崔念堂大令先后来郡实襄成此举继各因事别去于其行也赋赠·其二
作者：陶梁
朝代：清

船山门下旧从游，一瓣心香互唱酬。乡望早经推二老，诗名各自占千秋。清官治谱传山右，仙尉家风属蔚州。道远肯忘金石契，吟笺珍重附旧邮。
题严先生祠堂道光丙申余有畿辅诗传之选梅树君学博崔念堂大令先后来郡实襄成此举继各因事别去于其行也赋赠·其一
作者：陶梁
朝代：清
体裁：七言律诗

纷来别绪太无端，老我畿南滞一官。未就勋名垂白早，无多著述杀青难。陈编蠹蚀文防误，沧海珠遗意岂安。河朔英灵知不泯，烦君到处访丛残。
黄冈杜于皇祠
作者：陶梁
朝代：清

风微吴楚重遗篇，变雅研寻意渺然。薇采歌遥青史佚，黍离迹近白门迁。归来定有千年鹤，生计曾无二顷田。赢得乡邻留社约，梅花开日荐清泉。
挽张之洞联
作者：陶森甲
朝代：清
体裁：联

文襄第七臣一个；风度无双相两朝。
挽张百熙联
作者：陶森甲
朝代：清
体裁：联

曲江风度遽凋零，为天下恸，为吾湘恸；环海交通争便利，如邮政何，如路权何。
挽曾国荃联
作者：陶森甲
朝代：清
体裁：联

文正之业，昭代无论，天生诸弟以助成功，独老沅白眉，齐名亘古；惠敏云亡，贤王继逝，公亦骑箕而归太素，问神州赤县，托命何人。
挽曾纪泽联
作者：陶森甲
朝代：清
体裁：联

省身求阙绍前徽，其仁似管，其博似侨，三代下论人才，吾无间然矣；经远驭边膺帝宠，于俄主和，于法主战，五大洲觇伟望，天奈何夺之。
贺张百熙60寿联
作者：陶森甲
朝代：清
体裁：联

大冢宰，大司徒，汝为汝翼；三无私，三不朽，杖国杖朝。
咸丰丁巳六月芦雨盦观荷至者十九人用古诗十九首韵得客从远方来
作者：陶模
朝代：清

濯足弄涟漪，临流清且绮。水乡苦少山，一发青尔尔。芦苇声萧萧，听雨合蒙被。入山何用深，巢许或不解。坐中几诗老，一杯应惜此。
寿生寺晚步
作者：陶模
朝代：清

纵目青冥外，飘然兴独赊。夕阳明远水，暝色在寒鸦。溪抱僧居小，林藏细路斜。鬓丝无限意，重为惜年华。
戊午六月从沈南一陈子松两先生及张倬云沈谱笙诸君观荷芦雨盦欢饮至月上始罢用少陵丈八沟诗分韵得放字客字
作者：陶模
朝代：清

临水结茅庵，位置自清旷。芙蕖若亲人，灼灼窗前放。布席面澄波，遥峰淡相向。酒酣一散步，烟际闻渔唱。对酒溯前游，转瞬一年隔。少壮不自励，岁月真虚掷。安得二三子，裹饭挟书策。烟萝相与娱，胜作风尘客。
戊午六月从沈南一陈子松两先生及张倬云沈谱笙诸君观荷芦雨盦欢饮至月上始罢用少陵丈八沟诗分韵得放字客字·其一
作者：陶模
朝代：清

临水结茅庵，位置自清旷。芙蕖若亲人，灼灼窗前放。布席面澄波，遥峰淡相向。酒酣一散步，烟际闻渔唱。
戊午六月从沈南一陈子松两先生及张倬云沈谱笙诸君观荷芦雨盦欢饮至月上始罢用少陵丈八沟诗分韵得放字客字·其二
作者：陶模
朝代：清

对酒溯前游，转瞬一年隔。少壮不自励，岁月真虚掷。安得二三子，裹饭挟书策。烟萝相与娱，胜作风尘客。
读史
作者：陶正中
朝代：清

商君修耕战，立约于徙木。赏信罚随彰，卒以震巴蜀。枭雄负异能，断制贵专独。民可与乐成，创始每弗欲。君子重违众，持衡妙善俗。握机良所同，用意乃各属。不见褚衣冠，终焉致巷哭。
大观亭联
作者：陶沄
朝代：清
体裁：联

倚槛苍茫千古事；过江多少六朝山。
东湖联
作者：陶浚宣
朝代：清
体裁：联

崖壁千寻，此是大劈斧画法；渔舠一叶，如入小桃源图中。
挽张之洞联
作者：陶浚宣
朝代：清
体裁：联

一个臣生有自来，大局障东南，旋乾转坤，毓钟间气；三不朽公今论定，全球钦泰斗，镕金铸像，中外同瞻。
挽费念慈联
作者：陶浚宣
朝代：清
体裁：联

旧文金石，新学欧和，并世争推广教主；谈艺廿年，论交两代，后死应题有道碑。
柯岩联
作者：陶浚宣
朝代：清
体裁：联

是色是空，于一毫端见宝王刹；无台无榭，坐微尘里转大法轮。
三台令 春雨。柬陈淑芬 杏
作者：陶淑
朝代：清

微雨。微雨。添得薄寒如许。金猊几缕香沉。银烛双台夜深。深夜。深夜。又怕荼醾花谢。
临江仙·苔
作者：陶淑
朝代：清

满地濛濛铺未遍，望来非雾非烟。几行惟借屐痕添。绿凭分细草，青不上疏帘。几日东风寒又重，奈它亭下台边。采叶时分落花天。不关春长养，惟爱雨廉纤。
临江仙·苔
作者：陶淑
朝代：清
体裁：词

满地蒙蒙铺未遍，望来非雾非烟。几行惟借屐痕添。绿凭分细草，青不上疏帘。
几日东风寒又重，奈它亭下台边。采叶时分落花天。不关春长养，惟爱雨廉纤。
南乡子·雨夜不寐
作者：陶淑
朝代：清

疏雨太零星。点滴声随漏未停。怕是猊炉香乍上，银屏。斜袅烟丝几缕青。此夜梦难成。红烛金台半不明。莫向轻纱窗下立，咚叮。羊角风搏铁马鸣。
南歌子·秋夜寄外
作者：陶淑
朝代：清

金篆三更澹，银灯半壁红。无聊自起掩帘栊。只见一些花影、月明中。霜角遥催曙，寒衾尚怯风。秋声无奈感归鸿。遮莫离愁远道、两相同。
卜算子·舟行
作者：陶淑
朝代：清

云重压蓬低，沙积阑篙住。雨后山光绿不分，送入天边去。岸阔见长芦，村远惟疏树。薄暮渔人泛艇归，泊向荒烟际。